тўловчи шахснинг идентификация рақами). Бўлиб тўлаш эвазига TeleCard қурилмасини харид қилиш мумкин. Бошланғич тўлов 15% ни ташкил ...\n«UZDIGITAL TV»дан янги акция: TeleCard ярим нархига!\n15 октябрга қадар, қўшимча уланиш нуқтасига эга абонентлар TeleCard қурилмасини 50% чегирма билан атиги 135 000 сўмга харид қилишлари ...\nэълон қилди: шу йилнинг 1 февралидан бошлаб компания САМ-модуль (TeleCard) нархини 400 000 сўмдан 300 000 сўмга арзонлаштирди. Рақамли ТВга ... кўрсатиш бўлимларига мурожаат қилишлари мумкин. Эслатиб ўтамиз, «TeleCard» харид қилган ҳолда абонентлар «UzDigital TV»нинг маҳаллий пакетларидан ...


Уч нафар боксчимиз Осиё чемпионатида олтин медални қўлга киритди ва Ўзбекистонга умумжамоа ҳисобида биринчи ўринни келтирди - Халқ сўзи\n14:21 26 Апрель 2019 Спорт\nТаиланд пойтахти Бангкок шаҳрида ҳаваскор боксчилар ўртасидаги Осиё чемпионати финал жанглари давом этмоқда. Унда Ўзбекистоннинг финалдаги яна бир вакили Бобо Усмон Батуров олтин медал учун жанг қилди. -69 кг вазнда рингга чиққан Бобо Усмон япониялик Севонретс Оказавага қарши рингга чиқди. Якунда ҳакамларнинг турлича қарорлари билан берган баҳоларига кўра, Бобо Усмон Батуров очколар бўйича ғалаба қозонган олтин медалга сазовор бўлди.\nБу Ўзбекистон терма жамоасининг эркаклар турниридаги учинчи олтин медали эди. Бунгача -49 кг вазнда Нодиржон Мирзааҳмедов ва -56 кг вазнда Миразизбек Мирзаҳалилов ҳиндистонлик рақибларини мағлуб этиб, Осиё чемпионатидаги дастлабки икки олтин медални Ўзбекистон терма жамоаси ҳисобига келтирганди.\nБобо Усмоннинг олтин терма жамоага муддатидан олдин эркаклар ўртасидаги баҳсларда умумжамоа ҳисобида биринчи ўринни қўлга киритиши учун етарли бўлди.\nБугун яна икки нафар ўзбекистонлик боксчи финалда рингга чиқади.


Камбағаллар шифокори! У ҳатто беморлар дори-дармон сотиб олишлари учун пул ҳам беради!.. - 20 Июля 2020 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2020 » Июль » 20 » Камбағаллар шифокори! У ҳатто беморлар дори-дармон сотиб олишлари учун пул ҳам беради!..\nМуҳаммад Мушолий 50 йилдан бери ўзининг Тантодаги қабулхонасида беморларни қабул қилади. Уларга ҳатто дори-дармон сотиб олишлари учун пул ҳам беради. У фақир беморларидан 10 жунайҳдан ортиқ пул олмайди. 10 жунайҳ 1 доллардан камроқ бўлади.\nУнинг камтарона қабулида ҳар куни юзлаб беморлар навбатда саф тортиб туришади. Доктор Муҳаммад ҳар куни 10 соат ишлайди. Унинг машинаси йўқ. Ёши 80 дан ўтганига қарамасдан, уйидан қабулхонасигача пиёда боради. Кўрфаз бойларидан бири у ҳақида эшитиб 20 минг доллар ва битта яхши машина совға қилганида, у пулларни беморларига тарқатиб, машинани сотиб, асбоб-анжомлар, беморларини текинга таҳлил қилиш учун таҳлил жиҳозлари сотиб олган.\nАраб телеканалларидан бирида «Қалбим хотиржам бўлди» деб номланган телелойиҳа бор. Унда Амирликлардан бир йигит номини яшириб, юзини кўрсатмасдан фақирларга катта-катта эҳсон қилиб юради. Кимгадир уй олиб беради. Кимнингдир қарзини тўлаб беради. У ўзини Ғайс деб таништиради. Ана шу йигит доктор Муҳаммад ҳақида эшитиб уни топиб келади. Унга 1000000 жунайҳ беради. Доктор Муҳаммад «мен отамга аҳд берганман», деб пулларни олмайди. Кўрсатув ижодкорларини ва Ғайсни етимлар бор бўлган томонга йўналтириб юборади.\nДокторнинг мухлислари «унда саҳобалар хислатини кўрамиз» дейишади.\nДоктор Муҳаммад Мушолий айтади:\n«Тиббиёт факультетини битирганимдан сўнг аён бўлдики, отам мени шифокор қилиш учун ўзлари даволанишлари лозим бўлган пулларни ишлатган эканлар. Шундан сўнг фақир ва йўқсиллардан бир қуруш ҳам олмайман деб аҳд берганман».


Россияда ‘Ҳазрати палов’ фестивали - BBC O'zbek\nРоссияда ‘Ҳазрати палов’ фестивали\nТашкилотчиларининг маълум қилишларича, бу хайрия тадбири Санкт-Петербургда, Нева дарёси соҳилларида бўлиб ўтади.\nКириш текин экани айтилаётган фестиваль меҳмонлари ихтиёрига эса, бир эмас, икки эмас, турлича палов турлари ҳавола этилади.\nУлар ўзбекча, тожикча, хоразмча, самарқандча услубда тайёрланганидан тортиб, зарчавали ва дўлмалиси каби ҳар хил паловларни татиб кўришлари мумкин бўлади.\n27 август кунги фестиваль иштирокчилари бўлган ошпазлар эса, қандай тури эканидан қатъиназар, паловни ўз қозонларида пиширишади.\nАммо, хабарларга кўра, уларнинг зиммаларидаги вазифа биргина бу билан чекланмайди.\nУлар фестиваль меҳмонлари билан ўз ошпазлик сирларини бўлишишади, уларга паловни қандай тайёрлаш йўл-йўриқларини ҳам ўргатишади.\nЯъни қолган фестиваллардан фарқли тарзда “Ҳазрати палов”да асосий диққат-эътибор фақат паловга қаратилади.\nТадбир турли миллат, маданият, дин, ёш ва ижтимоий табақа вакилларини бир ерга жамлайди.\nАгар, тадбир расмий веб саҳифасида имконли бўлган маълумотларга таянилса, бу лойиҳадан мақсад – Шарқ ошхонасини оммалаштириш.\nКам таъминланган ва эҳтиёжманд инсонларга кўмак беришдир.\nМаълум бўлишича, худди шу боис ҳам, “Ҳазрати палов” фестивалидан тушган маблағ ҳамкор хайрия жамғармаларидан бири ҳисобига ўтказилади.\nЎзбекистондаги айрим интернет нашрлари тарқатган хабарларга кўра, хайрия фестивали AdVita хайрия жамғармаси томонидан қўллаб-қувватланмоқда.\nБу жамғарма онкогематологик хасталикларга чалинган катталар ва болаларга кўмак бериш билан шуғулланиб келади.\nЖумладан, podrobno.uz интернет нашри хабарига кўра, жамғарма бу хайрия фестивалида “Кўмак бериш осон” номли лойиҳаси билан иштирок этади.\nФестивалдан йиғилган ва меҳмонлар хайрия қилган барча пуллар эса, айнан шу жамғарма ҳисобига ўтказилади.\nРасмий маълумотларга кўра, фестивалга Россиянинг барча минтақаларидан маҳаллий танловдан ўтган жонбоз палов усталари таклиф этилишади.\nФестивал якунида ҳакамлар ҳайъати бу хайрия тадбирининг Петербург босқичи ғолибини аниқлайди ва уларга ўз мукофотларини топширади.\nАён бўлишича, энг зўр ошпаз ёки палов устасига фестивал иштирокчилари ҳам овоз беришлари мумкин бўлади.\nЎтган йили бу хайрия тадбири Москва (2 босқичда), Пенза, Владимир, Киров ва Санкт-Петербургда бўлиб ўтган, унда минглаб одамлар иштирок этишгани айтилади.\nХабарларга кўра, бу йил фестивал миқёси янада кенгайган ва босқичма-босқич Россиянинг 12 шаҳрида бўлиб ўтади.\n“Ҳазрати Палов” фестивалининг ўзи эса, расман 2015 йилдан бошлаб “Фабрика Фестивалей” ширкати томонидан ўтказиб келинади.\nЎзбекистон Ошпазлар Уюшмаси раҳбари Акбар Умаров Би-би-си Ўзбек Хизмати билан суҳбатида фахрий аъзолари Ҳаким ака Ғаниев ҳам ушбу тадбир воситасида ўзбек халқи маданияти, урф-одатлари, анъаналарини тарғиб этиб келаётган инсонлардан бири эканини айтади.\n“Палов орқали ўзбек халқини танитиш, бу – жудаям яхши нарса...Палов халқнинг маданияти, урф-одати, анъаналари билан боғлиқ бўлган таом бўлгани учун палов орқали Россияда маданиятимизни тарқатиш, ўзбек халқини танитиш мақсадида шу тадбирни ташкиллаштириб, лойиҳасини қилиб, мана, бутун шаҳарларида кенг тарғиб қилинаяпти”, - дейди суҳбатдошимиз.\nПалов ва устаси\nПишириш услубига қараб, паловнинг кўплаб турларга бўлинади.\nУстига устак, Пилаф, Пилафи, Гамопилафо, Челов, Катеҳ, Дами, Пулов, Пилав, Палов, Бирёний, Пайелла каби турлича номлар билан ҳам аталади.\nЯна халқларнинг миллий ўзига хосликларига қараб, масаллиқлари бир-биридан фарқланади.\nМайиз, нўхат, бодом, писта мағзи, қиёмга ботирилган норинж пўчоғи, беҳи, шолғом, лимон суви,..гўшту гуручга ўзига хос таъм ва кўриниш бериб, ҳар бир халқнинг дастурхонига ўзига хос кўрк беради.


ЖИЗЗАХ ВИЛОЯТИ ҲОКИМИНИНГ ЖАМОАТ ВА ДИНИЙ ТАШКИЛОТЛАР БИЛАН АЛОҚАЛАР БЎЙИЧА ЎРИНБОСАРИ » Жиззах вилояти ҳокимлиги расмий ахборот сайти\nЖиззах вилояти ҳокимлиги » Раҳбарият » ЖИЗЗАХ ВИЛОЯТИ ҲОКИМИНИНГ ЖАМОАТ ВА ДИНИЙ ТАШКИЛОТЛАР БИЛАН АЛОҚАЛАР БЎЙИЧА ЎРИНБОСАРИ\nМеҳнат фаолияти: 16.04.2015 йилдан\nЖиззах вилояти ҳокимининг жамоат ва диний ташкилотлар билан алоқалар бўйича ўринбосари мажбурият ва вазифалари\nЖиззах вилояти ҳокимининг жамоат ва диний ташкилотлар билан алоқалар бўйича ўринбосари вилоятдаги жамоат ва диний ташкилотлар фаолиятини мувофиқлаштиради, жамоат ва диний ташкилотлар билан ҳамкорликда ишлайди, вилоятдаги диний вазиятни ўз вақтида таҳлил қилиб боради.\nЎзбекистон Республикаси Президенти фармонлари, қарорлари ва фармойишлари, Вазирлар Маҳкамаси қарорлари, Жиззах вилояти ҳокимининг мазкур котибиятга тегишли қарор ва фармойишларининг бажарилишини таъминлайди.\nЖиззах вилояти ҳокими томонидан тасдиқланган тегишли комиссияларнинг иш самарадорлигини таъминлайди, улар томонидан қабул қилинган қарорларнинг бажарилишини мувофиқлаштиради ва назорат қилади.\nВилоятнинг шаҳар ва туманларида миллатлараро муносабатларни мувофиқлаштирилишини таъминлайди.\nЖиззах вилояти ҳокимлигининг жамоат ва диний ташкилотлар билан алоқалар бўйича котибиятига раҳбарлик қилади.\n– Ўзбекистон фахрийларини ижтимоий қўллаб-қувватлаш «Нуроний» жамғармаси вилояти бўлими;\n– Ўзбекистон Республикасидаги сиёсий партияларнинг вилоят бўлимлари;\n– Фуқаролик жамиятини ўрганиш институти Жиззах Минтақавий ахборот-таҳлил маркази;\n– Диний ташкилотлар ва бошқа тегишли жамоат ташкилотлари.\nҚуйидаги комиссияларнинг иш фаолиятини ташкил этади:\n– Вилоятда муборак “Ҳаж”ва “Умра” зиёратига бориш масалаларини мувофиқлаштирувчи комиссия.\n– Вилоят ҳокими ҳузуридаги фуқаролар хавфсизлиги таъминлаш, диний, экстремистик ва террористик ғоялар, ҳаракатларининг олдини олиш бўйича махсус комиссия.\nИсматов Эштемир Музафаровичнинг ҳақида тўлиқ маълумот\nИсматов Эштемир Музафарович – 1978 йил 22 мартда Қашқадарё вилояти, Косон туманида таваллуд топган. Миллати ўзбек. Маълумоти олий, 1999 йил Қарши Давлат университетини тамомлаган. Маълумоти бўйича мутахассислиги тарихчи. Оилали 2 нафар фарзанди бор. Партиясиз.\n1995-1999 йй. – Қарши давлат университети талабаси\n1997-1999 йй. – Қарши шаҳридаги 2-сонли кечки мактаб ўқитувчиси\n1999-1999 йй. – Қарши шаҳар қурилиш касб-ҳунар коллежи ўқитувчиси\n2000-2015 йй. – Ҳарбий қисм хизматчиси\n2015 й. ҳ.в.– Жиззах вилояти ҳокимининг жамоат ва диний ташкилотлар билан алоқалар бўйича ўринбосари\nmazhburiyati-vazifalari-va-u-aida-tli-malumot.doc [39 Kb] (юклаб олинди: 5)


«Ички ишлар органлари фаолиятига баҳо беришда жиноий ишларни одилона ва сифатли тергов қилиш, шахснинг жиноий қилмишига муносиб, адолатли ҳуқуқий баҳо бериш муҳим ўрин тутади. Лекин тергов идоралари ихтиёрида қисқа муддатда тезкор қонуний қарорлар қабул қилиш имконияти мавжуд эканига қарамай, қўшимча суриштирув ёки тергов ҳаракатлари талаб этилмайдиган материаллар бўйича асоссиз равишда муддатни узайтириш, чўзиш, фуқароларни сарсон қилиш каби салбий амалиёт ҳамон учрамоқда...»\nЎзбекистон Президенти Шавкат Мирзиёев 2017 йил 9 февралда ички ишлар органлари тизими фаолиятини такомиллаштириш бўйича ўтказган танқидий-таҳлилий йиғилишида ушбу фикрларни билдирган эди.\nХўш, ўтган вақт мобайнида соҳада жиноят ишларини кўриб чиқишда, тергов процессуал жараёнида нималар ўзгарди?\nДавлатимиз раҳбарининг 2017 йил 18 апрелдаги «Ички ишлар органларининг жиноятларни тергов қилиш соҳасидаги фаолиятини тубдан такомиллаштириш чора-тадбирлари тўғрисида»ги қарори билан жиноятларни тергов қилиш самарадорлигини оширишнинг самарали механизмлари яратилди. Суриштирувчи ва терговчиларнинг процессуал мустақиллигини таъминлаш, уларга нисбатан ноқонуний таъсир кўрсатиш ҳамда фаолиятига асоссиз аралашишга йўл қўймаслик аниқ-тиниқ белгилаб қўйилди.\nИжтимоий хавфи катта бўлмаган жиноят ишларини қисқа муддатларда тамомлаш, асоссиз равишда чўзиш, фуқаролар ортиқча сарсон бўлишининг олдини олиш мақсадида суриштирув органи (бўлимлари) ташкил этилди. Суриштирув — жиноят ишини тергов қилишнинг мустақил шаклига айланди. Натижада ижтимоий хавфи катта бўлмаган жиноят ишлари олдинлари дастлабки тергов органларига берилган бўлса, эндиликда суриштирув органлари томонидан кўриладиган бўлди. Суриштирув олиб бориш ваколатига эга органлар ҳам белгилаб берилди. Булар:\n— Ички ишлар органлари;\n— Бош прокуратура ҳузуридаги иқтисодий жиноятларга қарши курашиш департаменти ва унинг жойлардаги бўлинмалари;\n— Бош прокуратура ҳузуридаги Мажбурий ижро бюроси ва унинг жойлардаги бўлинмалари;\n— Давлат божхона қўмитаси ва унинг жойлардаги бўлинмалари суриштирувчилари томонидан олиб бориладиган бўлди.\nСуриштирувнинг амалиётда тутган ўрни ҳақида Тошкент шаҳрининг бир қанча туманларидаги ички ишлар органлари терговчиларидан сўраганимизда, улар ҳақиқатда ушбу институтнинг ўзини оқлаётгани, терговчиларнинг (аввалгидек майда жиноят ишларига чалғимасдан) фақат оғир ва ўта оғир жиноятларни тергов қилишаётгани, ўз навбатида суриштирувчиларнинг эса ижтимоий хавфи катта бўлмаган, унча оғир бўлмаган жиноятлар билан ишлаётгани, бу эса мос равишда ўзига хос тартиб вужудга келиб анча самарали натижаларга эришилаётганини айтиб ўтишди.\nСуриштирувнинг муҳим жиҳатларига тўхталиб ўтсак. Суриштирув жиноят иши кўзғатилган кундан бошлаб, бир ойдан ошмаган муддатда тамомланиши лозим. Иш айблов далолатномаси билан, ишни тиббий йўсиндаги мажбурлов чораларини қўллаш ёхуд тарафларнинг ярашуви учун судга юбориш тўғрисидаги қарор билан, амнистия актига асосан жиноят ишини тугатиш ҳақида судга илтимоснома киритиш тўғрисидаги тақдимнома билан прокурорга топширилган куни ёхуд ишни тугатиш ҳақида қарор чиқарилган куни суриштирув тамомланган ҳисобланади.\nЖиноят иши мураккаб ёки долзарб бўлса прокурор ёхуд суриштирув бўлинмасининг бошлиғи шу иш бўйича суриштирув ишларини юритишни доимий ёки махсус тузилган суриштирувчилар гуруҳига топшириши мумкин.\nСуриштирувчи тўпланган далилларни ишни судга ўтказиш учун етарли деб топса, айблов далолатномаси тузади. Айблов далолатномаси соддалаштирилган шаклда тузилади ва унда суриштирув давомида аниқланган ва аҳамиятли бўлган маьлумотларни ўз ичига олади.\nИчки ишлар вазирлиги Академияси Тергов фаолияти\nмутахассислиги йўналиши 319-гуруҳ курсанти


Қорни кўришга мушарраф бўлган саудияликлар Аллоҳга шукроналар келтиришмоқда\n22:36 / 29.11.2016 20846\nСаудия Арабистонининг марказий ва шарқий қисмларида ҳаво ҳарорати нолдан пастлаб кетди ва қор ёғди. Маҳаллий халқ табиатнинг ушбу ноёб ҳодисасига қандай муносабатда? YouТube канали орқали тақдим этилган видеони томоша қилиб, буни билиб олиш мумкин.\nҚиш яқинлашгани сайин Саудияда кўплаб ёғингарчиликлар ва ҳатто қор кузатилмоқда. Қиролликнинг турли шаҳарлари ва қишлоқларида сел ёмғирлари ҳамда бу минтақа учун ноёб ҳодиса ҳисобланган қорнинг ёғиши автомобиль ҳаракатининг бузилишига олиб келди. Саҳро қор билан қопланди.\nОдамларнинг қорга муносабати турлича - кимдир иқлимнинг бундай ўзгаришидан хавфсираган бўлса, яна кимлардир бундай ноёб ҳодисани кўришга мушарраф бўлганидан хурсанд бўлиб, Аллоҳга шукроналар айтмоқда.


ХОМ АШЁ ҲАМ, ТАЙЁР МАҲСУЛОТ ҲАМ » Жиззах ҳақиқати газетаси расмий сайти\nЖиззах ҳақиқати газетаси » Иқтисодиёт » ХОМ АШЁ ҲАМ, ТАЙЁР МАҲСУЛОТ ҲАМ\nПрезидентимиз ташаббуси билан республикамизда кластер тизими жорий этилди. Бу муҳим тармоқ қишлоқ хўжалигини ривожлантириш баробарида уни саноатлаштириш имкониятини яратди. Эндиликда мамлакатимизда пахта экишдан тортиб, то ундан тайёр маҳсулот ишлаб чиқаришгача бўлган жараённи ягона технологик тизимга бирлаштирган янги мажмуа вужудга келди. Бу тизим илмфан ютуқларини, янги инновацион технологияларни амалиётга жадал жорий этишга кенг йўл очаётир.\nҒаллаоролдаги "Сангзор текстиль" масъулияти чекланган жамияти кластер тизимига қизиқиш билдириб, унга биринчилар қаторида қўшилган корхоналардан бири. Шунинг учун корхона қошида пахтачилик кластери ташкил этилди. Корхона Дўстлик тумани фермерлари билан шартнома асосида пахта етиштиришга киришди. Дастлабки натижа ёмон бўлмади. 12 минг гектар майдондан мўл ҳосил олинди.\nКорхона ғўза парвариши даврида фермерларни агротехник тадбирларни амалга ошириши учун зарур маблағ, ёқилғи вамойлаш материаллари билан узлуксиз таъминлаган бўлса, йиғимтерим мавсумида далада меҳнат қилаётганлар учун барча шароитларни яратиб берди. Амалга оширилган тадбирларкорхонани йил давомида етарли хом ашё билан таъминлаш имконини берди.\nКатта ишга қўл урган корхона жамоаси Ғаллаорол туманида йигирма йилдан бери эгасиз, қаровсиз ётган собиқ савдо базасининг омборхона ва маъмурий биноларини сотиб олиш ташаббуси билан чиқди. Ҳукуматимизнинг хусусийлаштириш тўғрисидаги қарорларига мувофиқ, бундай биноларни тадбиркорларга имтиёзли шартларда бериш тартиби жорий этилганлиги айни муддао бўлди.\nДавлат тасарруфидаги бўш ётган иншоот "Сангзор текстиль" масъулияти чекланган жамиятига "ноль" қийматда 12 миллиард 500 миллион сўм инвестиция киритиш, пахтани қайта ишлаб тайёр маҳсулот чиқариш лойиҳасини амалга ошириш шарти билан берилди. Қисқа фурсатда биноларнинг бир қисми реконструкция қилинди. Айримлари пойдеворигача бузилиб, ўрнига янги бинолар қурилди. Лойиҳада пахта толасини қайта ишлашдан тайёр кийимкечаклар ишлаб чиқаришгача бўлган тўлиқ тизим қамраб олинган.\nБинони реконструкция қилиш, қуриш ишларини жамият ўз маблағи ҳисобига амалга оширди. Корхонани жиҳозлашга АТИБ "Ипотекабанк"нинг 22 миллион АҚШ доллари миқдоридаги кредити йўналтирилди. Кредит ҳисобидан Швейцария, Япония, Туркиядан жиҳоз ва ускуналар олиб келиб ўрнатди.\n—Бугунгача инвестиция лойиҳасининг биринчи босқичи тўлиқ амалга оширилди, — деди жамоа раҳбари Дониёр Авазов. — Корхонанинг ипкалава ишлаб чиқаришқуввати 7 минг 500 тоннага етказилди. Ҳозиргача Туркия, Хитой, Россия ва Покистон давлатлари билан тузилган шартномаларга асосан 3 миллион долларлик маҳсулот экспорт қилинди. 2020 йил охиригача 20 миллион долларлик маҳсулотни хорижга сотишни режалаштирганмиз.\nЛойиҳанинг биринчи навбати амалга оширилиши натижасида 450 та янги иш ўрни яратилди. Иш ўринларининг асосий қисми ҳудуддаги хотинқизлар ҳисобига тўлдирилди. Ишчиларнинг унумли меҳнат қилишлариучун барча шароит яратилган. Дам олиш, ювиниш хоналари, ошхона улар ихтиёрида. Қўшни маҳаллалар, туманнинг узоқ ҳудудларидан қатнайдиганлар учун автобус ажратилган.\n—Ушбу корхонанинг очилиши кўплаб хотинқизларнинг оилаларига даромад, барака олиб кирди, — дейди ишчи Дилрабо Умматова. — Ишсизлигим сабабли кўп йиллардан буён уйда ўтирган эдим. Замонавий технология билан жиҳозланган тоза, ёруғ ишхонада ишлаганга нима етсин. Ҳадемай болаларимиз учун боғча ҳам ишга туширилар экан. Бу биз оналарни хотиржам меҳнат қилишга ундайди.\nҲа, оналарнинг болаларидан кўнгли тўқ бўлса, иши унумли бўлади. Эски маъмурий бинода реконструкция ишлари олиб борилаётир. Бу ерда корхона ишчихизматчиларининг болалари учун мактабгача таълим муассасаси ташкил этилади.\nБулар ҳозирча лойиҳадаги ишларнинг бажарилган қисми. Лойиҳадаги тайёр маҳсулот чиқариш тизимини охирига етказиш учун қурилиш давом этаётир. Мато тўқиб, тайёр кийим ишлаб чиқариш цехларини қуриш авжида. Корхона томониданшартномада белгиланганидан 148 миллион сўм кўп инвестиция киритилди.


УКРАИНЧА ШАРҚ ва ҒАРБ БАҲСИ\n03 март 2021, Тошкент вақти: 19:20\nУкраина парламенти яқинда қабул қилган қонунда мамлакатдаги барча оммавий ахборот воситалари - газеталарда, телевидение кўрсатувлари ва радиоэшиттиришларда ҳамда кўчаларга ўрнатиладиган тахталарда рекламалар Украинанинг давлат тили - украин тилида бўлиши лозимлиги белгилаб қўйилди. Қонунга биноан, давлат тилидан бошқа тилда эълон қилинадиган реклама ҳақи давлат тилидагидан 4 баравар қиммат бўлиши лозим.\nБир ой муқаддам қабул қилинган мазкур қонуннинг танқидчилари реклама фақат украин тилида бўлмаслиги керак, чунки республика аҳолиси украинлардангина иборат эмас, демоқдалар.\nУкраинадаги Славян партияси лидери Александр Базелик ўзи яшайдиган минтақада рекламанинг фақат украин тилида берилишини талаб қилиш бу ердаги вазиятни билмаслик ёки атайлаб билмасликка олишдир, деган фикрни билдиради.\n- Украинанинг шарқий вилоятларида одамлар украин тилини жуда ёмон билишади. Ва мана шундай вазиятда газеталардаги рекламалар украин тилида чиқса, уни тушуниб олиш учун ҳеч ким луғат титиб ўтирмайди. Янги қонун реклама берувчиларнинг манфаатларига зиддир, улар рус тилидаги рекламасини украин тилига кўчириш учун яна сарф-ҳаражат қилишларига тўғри келади, - дейди Александр Базелик.\nБироқ, Украинанинг реклама бозорига алоқаси бор кишиларнинг баъзилари украиналик руслар вакилининг фикрига қўшилмайдилар.\nУкраина пойтахти Киевда жойлашган, иши юришиб турган KAS реклама компанияси украин тилида реклама материаллари ишлаб чиқариш ва сотиш билан шуғулланади. Ширкат раҳбари Сашко Ковтоненко ўз маҳсулотларини давлат тилида реклама қилган мижозларининг кам бўлмаётганликларини таъкидлайди.\n- Маҳсулотларини украин тилида реклама қилаётган компаниялар қаторида, масалан, спиртли ичимликлар ва тамаки маҳсулотлари билан савдо қилувчилар ҳам бор. Улар Украина бозорида муваффақият билан ишлаяптилар ва рекламаларини давлат тилида тарқатганлари учун бирон қийинчиликка учраганларини билмайман, - дейди киевлик рекламачи.\nМаҳсулотлари ва хизматларини украин тилида реклама қилувчи ширкатлардан яна бири UMC мобил телефон компаниясидир. Ширкат раҳбари Андрий Хундер рекламасини украин тилида бергани ва аҳоли орасида мижозлари оз эмаслигини таъкидлайди.\nТоварлар ва хизматлар рекламасини давлат тилига кўчириш ҳақидаги янги қонун Украинанинг давлат тили атрофидаги баҳс-мунозаралар яна бир бор авж олишига туртки берди.\nМамлакатнинг собиқ Совет Иттифоқига 1944 йили қўшиб олинган ғарбий минтақаларида украин тили позициялари кучли бўлса, шарқий вилоятлари аҳолиси аввал Чор Россияси, сўнгра Совет Иттифоқи таркибида рус тилининг кучли таъсири остида бўлди.\nМамлакат 1991 йили мустақилликка эришгач, Украинада украин тилига давлат тили мақоми берилди. Бироқ шарқий вилоятларда руслар аҳолининг 10 фоизи атрофидагина бўлишига қарамай, давлат тилини жорий қилиш анча қийин кечмоқда. Бу ҳудудларда рус тилига Украинанинг иккинчи давлат тили мақомини бериш талаби билан чиқмоқдалар.\nУкраиналик руслар бундай талабларни қўяр эканлар, уларга расмий Москва ҳам далда бўлмоқда. Масалан, ўтган ойда Россия Ташқи Ишлар вазирининг муовини Элеонора Митрофанова собиқ совет республикаларида рус тилига иккинчи давлат тили мақомини бериш керак, деган баёнот билан чиққан эди.


ЎзА - "Ҳосил байрами" олдидан: Самарқанд боғларидан хориж бозорига\n05.12.2017 11:39 Чоп этиш версияси\n"Ҳосил байрами" олдидан: Самарқанд боғларидан хориж бозорига\nЎзбекистон замини нафақат пахта, балки қишлоқ хўжалигининг бошқа экинларидан ҳам мўл ва сифатли ҳосил олиш учун қулайлигини деҳқонларимиз кейинги 26 йилда бутун дунёга намойиш этиб келмоқда. Бир пайтлар халқимиз эҳтиёжи учун зарур доннинг деярли барчаси собиқ иттифоқнинг турли минтақаларидан келтирилган бўлса, мустақилликнинг дастлабки йиллариданоқ ғаллани тўлиқ ўзимизда етиштириш йўлга қўйилди. Кўп ўтмай Ўзбекистон ушбу маҳсулотни экспорт қиладиган давлатлар қаторидан жой олди.\nЎтган давр мобайнида мамлакатимиз қишлоқ хўжалиги тармоғида кенг кўламли ислоҳотлар амалга оширилиб, боғдорчилик, сабзавотчилик, полизчилик ва узумчиликни ривожлантиришга алоҳида эътибор қаратилди. Ушбу йўналишдаги ишлар бугун ҳам изчил давом эттирилмоқда. Янги боғ-роғлар барпо этилиб, озиқ-овқат экинлари майдонлари кенгайтирилаётир.\nСамарқанд вилоятидаги 20 минг 400 га яқин фермер хўжалигининг 8 минг 400 дан ортиғи боғдорчилик ва узумчилик билан шуғулланади. Улар ўз тасарруфидаги 40 минг гектар узумзор, 33 минг 500 гектар мевали боғдан ҳар йили мўл ҳосил етиштириб, халқимиз дастурхони тўкинлигини таъминлашга ҳисса қўшмоқда. Шу билан бирга, ушбу майдонларда етиштирилаётган ҳосилнинг салмоқли қисми хорижга экспорт қилиниб, хўжаликлар иқтисоди мустаҳкамланаётир.\n– Қишлоқ хўжалиги соҳасида амалга оширилаётган ислоҳотлар самараси халқимиз турмуши фаровонлигида, фермер хўжаликларимиз иқтисоди мустаҳкамланиб, қишлоқларимиз қиёфаси ўзгариб бораётганида ўз аксини топмоқда, – дейди Самарқанд вилояти қишлоқ ва сув хўжалиги бошқармаси бошлиғининг биринчи ўринбосари Ш.Сафаров. – Лекин статистик рақамларга қарайдиган бўлсак, кечаги кун билан бугун ўртасида қанчалик катта тафовут борлигини яққол кўрамиз. Маълумотларга кўра, 1990 йилда вилоятда 526 тонна сабзавот, 99 тонна узум, 62 тонна мева етиштирилган. Якунига етаётган 2017 йилда эса 1 миллион 685 минг тонна сабзавот, 585 минг тонна узум, 438 минг тонна мева етиштирилди. Ва бу маҳсулотларнинг учдан бир қисми экспортга йўналтирилди.\nБоғдорчиликда жаҳоннинг илғор тажрибаси, замонавий агротехнологиялар ҳаётга татбиқ этилаётгани ҳосилдорликнинг муттасил ўсиб боришида муҳим омил бўлмоқда. Айниқса, интенсив технология асосида боғ яратиш ҳар томонлама ўзини оқлаб, замонавий боғдорчиликнинг асосий йўналишига айланди. Самарқандлик фермерлар мамлакатимизда биринчилардан бўлиб ушбу йўналишда фаолиятни йўлга қўйди, бу борада бой тажриба тўплади. Айни пайтда вилоятдаги 100 дан ортиқ фермер хўжалиги томонидан 10 минг 300 гектар майдонда интенсив усулда боғ яратилиб, мўл ҳосил олинмоқда. Бу юртимиз вилоятлари орасида энг юқори кўрсаткич ҳисобланади.\nВилоятдаги дастлабки интенсив боғлар учун пакана ва ярим пакана дарахт кўчатлари, томчилатиб суғориш технологиялари валюта ҳисобига хориждан келтирилар эди. Кейинчалик бу амалиёт ҳам ўзлаштирилиб, интенсив боғларга мўлжалланган дарахт кўчатларини вилоятда етиштириш ўзлаштирилди. Академик М.Мирзаев номидаги боғдорчилик, узумчилик ва виночилик илмий-тадқиқот институти Самарқанд илмий тажриба станцияси мутахассислари олма, шафтоли, ўрик, қароли ва бошқа мевали дарахтларнинг тупроқ ва иқлим шароитимизга мос интенсив кўчатларини яратиб, республика бўйича тарқатишни йўлга қўйди. Шунингдек, интенсив кўчат етиштириш билан шуғулланувчи фермер хўжаликлари ва корхоналар фаолият бошлади. Айни пайтда улар юртимизнинг барча ҳудудларига турли касалликларга чидамли, серҳосил кўчатлар етказиб бермоқда. Ҳатто, яқин қўшни мамлакатларга ҳам экспорт қилмоқда.\n– Кейинги пайтда фермер хўжаликлари билан бирга, деҳқон хўжаликлари ва аҳолининг ҳам интенсив дарахт кўчатларига талаби ортмоқда, – дейди академик М.Мирзаев номидаги боғдорчилик, узумчилик ва виночилик илмий-тадқиқот институти Самарқанд илмий тажриба станцияси директори Жамшид Аҳмеджонов. – Шу сабабли ярим пакана ва пакана интенсив дарахт кўчатлари етиштиришни йил сайин кўпайтириб боряпмиз. Бу йил баҳорги мавсумда 400 минг тупдан ортиқ интенсив кўчат сотдик. Бугунги кунда дунё бозорида харидоргир бўлган ёнғоқ, унаби, писта ва бошқа қимматли мевалар етиштиришни кўпайтириш борасида юртимизда олиб борилаётган ишлардан руҳланиб, жорий йилдан бошлаб ёнғоқ ва унабининг хориждан келтирилган уруғлари асосида кўчатчиликни йўлга қўйдик. Яқин йилларда бу борада ҳам ўз тажриба мактабимизни яратамиз.\nДарвоқе, давлатимиз раҳбари ташаббуси билан жорий йилда вилоятнинг дашт ва тоғли ҳудудларида интенсив технология асосида ёнғоқзор ва токзорлар барпо этишга киришилди. Тегишли дастурга кўра, 2017-2018 йилларда Жомбой, Иштихон, Каттақўрғон, Пастдарғом, Пайариқ, Самарқанд, Ургут ва Қўшработ туманларининг тоғолди ҳудудларида 5,7 минг гектар ёнғоқзор ва 13 минг гектар токзор ташкил этилади. Шу йилнинг ўзида вилоят бўйича 2 минг 500 гектар ёнғоқзор, 6 минг 600 гектар токзор яратилди.\nЖумладан, Қўшработ туманидаги “Оқтепа унумдор замини” фермер хўжалиги томонидан лалми майдонда интенсив технология асосида 50 гектар ёнғоқзор барпо этилди.\n– Президентимиз Шавкат Мирзиёев шу йил 14 апрель куни вилоятимизга ташрифи чоғида хўжалигимизда бўлиб, Оқтепа қишлоғи даштларида янги ташкил этилаётган ёнғоқзорга илк кўчатни қадаган эди, – дейди Қўшработ туманидаги “Оқтепа унумдор замини” фермер хўжалиги раҳбари Баҳодир Бинаев. – Умуман, баҳорги мавсумда далаларимизда хориждан келтирилган 10 минг туп ҳосилдор ёнғоқ кўчати экилди ва интенсив технология асосида парваришланмоқда. Бу ишларни давом эттириб, келгуси йилда ёнғоқзорларни бир неча баробар кенгайтиришни режалаштирганмиз.\nУргут тумани ҳудудидаги тоғ ён бағирларида ҳам ёнғоқ, бодом, писта, унаби етиштириш бўйича дастурга кўра, 10 минг гектардан ортиқ ер майдони ажратилган.\n– Ўтган йили октябрь ойида Президентимиз Ургутга ташрифи пайтида туманнинг лалми, тоғолди ерларидан самарали фойдаланиш, интенсив усулда узумзор ва ёнғоқзорлар ташкил этиш, катта майдонларда писта, бодом, унаби экиш юзасидан топшириқлар берган эди, – дейди Ургут тумани ҳокимининг қишлоқ ва сув хўжалиги масалалари бўйича ўринбосари Бекзод Тугалов. – Белгиланган вазифалар ижроси юзасидан 1 минг 857 лойиҳа ишлаб чиқилиб, амалга оширилмоқда. Унга кўра, 2020 йилга қадар туманда 1 минг 700 гектар ерда ёнғоқзор барпо этилади. Янги ташкил этилган фермер хўжаликлари бу борада амалий ҳаракатни бошлаб юборган.\nТуманда хориждан келтирилган ёнғоқ кўчатларини маҳаллий шароитда етиштиришга ҳам алоҳида эътибор қаратилмоқда. Жумладан, “Темур Тўлаган кўчат ва ниҳоллари” фермер хўжалигида ёнғоқнинг жаҳон бозорида талаб юқори бўлган “Chandler” (“Чандлер”) нави кўпайтирилмоқда.\n– Германия ва Туркияда ёнғоқ кўчатлари тайёрлаш бўйича тажриба ўрганиб қайтдик, – дейди фермер хўжалиги раҳбари Одил Бобоев. – Ҳамкорларимиз фаолияти билан танишиб, “Чандлер” навли ёнғоқдан олиб келдик. Бу нав ёнғоқ иқлимимизга мос, оқ мағиз ва экспортбоплиги билан бизга маъқул бўлди. Ҳозир 1,2 гектар майдонда 150 минг туп ёнғоқ кўчати ўстираяпмиз. Келгусида кўчат майдонларини янада кенгайтиришни режалаштирганмиз.\nПрезидентимиз Шавкат Мирзиёевнинг 2017 йил 1 июндаги “Ёнғоқ ишлаб чиқарувчилар ва экспорт қилувчилар уюшмасини тузиш ва унинг фаолиятини ташкил этиш тўғрисида”ги қарори юртимизда лалми ерлардан фойдаланиш самарадорлигини янада ошириш, замонавий ёнғоқ плантациялари барпо қилиш орқали ички ва ташқи бозорда рақобатбардош бўлган ёнғоқ етиштириш ҳажмини кўпайтиришга қаратилгани билан соҳа ривожида муҳим қадам бўлди.\nҚарор асосида Ёнғоқ ишлаб чиқарувчилар ва экспорт қилувчилар уюшмаси ташкил этилиб, унинг вазифалари белгилаб берилди.\n– Бир қатор вилоятлар, жумладан, Самарқандда 2 минг 500 гектар тоғолди ва лалми ер майдонларида интенсив ёнғоқзор ташкил этиш режалаштирилган, – дейди Ёнғоқ ишлаб чиқарувчилар ва экспорт қилувчилар уюшмаси раиси Камол Абдуллаев. – Ҳозиргача Жомбой туманида 500 гектар майдонда синов тариқасида ёнғоқнинг хориждан келтирилган янги – “Чандлер” нави экилди. Кўчатларнинг деярли 90 фоизи кўкариб, иқлим шароитимизга мослаштирилмоқда. Келгуси йилда ҳам бу ишлар кенг кўламда давом эттирилади.\nЮртимизда етиштирилаётган мева-сабзавот маҳсулотларини сифатли сақлаш ва экспорт ҳажмини оширишда замонавий совитиш камерали корхоналар аҳамияти катта. Мазкур йўналишда вилоятда узоқ муддатли дастурлар асосида иш олиб борилиб, замонавий технологик ускуналар билан жиҳозланган омборлар ташкил этилмоқда. Айни пайтда вилоятда 100 минг тоннага яқин маҳсулотни сақлаш қувватига эга 70 совуткичли омборлар ишлаб турибди. 2017 йилда умумий миқдори 8 минг 250 тонналик 11 янги музлаткичли омбор ташкил этилди. Шунингдек, мева-сабзавот маҳсулотлари экспорти билан шуғулланувчи 100 га яқин корхона, 60 дан ортиқ қайта ишлаш корхонаси фаолият кўрсатмоқда. Келгуси йилларда уларнинг сонини янада кўпайтириш юзасидан зарур чора-тадбирлар кўрилмоқда.\nОзиқ-овқат хавфсизлиги, аҳолини сифатли қишлоқ хўжалик маҳсулотлари билан таъминлаш масаласи глобал аҳамият касб этаётган бугунги кунда мамлакатимизда мавжуд имконият ва ресурслардан самарали фойдаланиб, амалга оширилаётган истиқболли лойиҳалар халқимизнинг мева-сабзабот, боғдорчилик ва полиз маҳсулотларига бўлган эҳтиёжини тўла қондириш ҳамда ушбу тармоқ орқали давлатимизнинг экспорт салоҳиятини юксалтиришга хизмат қилиши шубҳасиз.


Ўзбекистон: Риога 100 дан ортиқ спортчи билан - BBC O'zbek\nЎзбекистон: Риога 100 дан ортиқ спортчи билан\nТошкентдан олинган энг сўнгги расмий хабарларга кўра, XXXI Рио Ёзги Олимпиада ва Паралимпия Ўйинларида Ўзбекистонни худди шунча сондаги спортчиси намоён этади.\nҚўлга киритилган йўлланмадан 70 таси ўзбекистонлик олимпиячилар, қолгани паралимпиячилар ҳиссасига тўғри келади.\nАгар қиёс учун олинса, сўнгги Лондон Ёзги Олимпиада Ўйинларида Ўзбекистон шарафини 63 нафар олимпиячиси ҳимоя қилган.\nЎзбекистонлик юзга яқин олимпиячи Рио Ёзги Олимпиада Ўйинларининг кўплаб спорт турлари, жумладан, эркин кураш, юнон-рум кураши, дзюдо, сузиш, таэквондо, бадиий, спорт гимнастикаси, байдарка ва каноэда эшкак эшиш, енгил ва оғир атлетика, теннис ва трамполиндан сакраш,..бўйича совринли ўринлар учун кураш олиб боришади.\nБу спортчилар орасида Ришод Собиров, Абдулла Тангриев, Баҳодир Жалолов, Оксана Чусовитина, Екатерина Хилько каби Ёзги Олимпиада Ўйинларида катта тажрибага эга, жаҳон ва қитъа миқёсидаги энг нуфузли беллашувларнинг совриндорлари бўлган номдор спортчилар кам эмас.\nРиодагиси - Ўзбекистон Олимпия терма жамоаси иштирок этаётган олтинчи Ёзги Олимпиада Ўйинлари бўлади.\nЎзбекистон бу Ўйинларда 5 та олтини дохил жаъми 20 та медал қўлга киритишга муваффақ бўлган.\nЎзбекистонлик олимпиячилар ҳисобидаги энг кўп медаллар курашчилари ва боксчилари ҳиссасига тўғри келади.\nАммо дзюдо ва гимнастика бўйича Ўйинларнинг совринли ўйинларига кўтарилган ўзбекистонлик олимпиячилар ҳам оз эмас.\nТантанали бу тадбирга Ўзбекистон Бош вазири Шавкат Мирзиёевнинг шахсан ўзи бошчилик қилган.\nРиода 5 август куни бўлиб ўтажак расмий очилиш тантаналарида байроқдор этиб бокс ва енгил атлетика бўйича жаҳон чемпионати совриндорлари Баҳодир Жалолов ва Ҳусниддин Нурбековлар танланган.\n5 август куни расман старт олажак Рио Ёзги Олимпиада Ўйинлари 21 августга қадар давом этса, Паралимпия Ўйинлари 7 ва 18 сентябр оралиғида бўлиб ўтади.\nЎзбекистон Олимпия терма жамоаси ва ҳайъати шу йилнинг 1 август куни Риога жўнаб кетган.


Россия ва Европа Иттифоқи: ажрашиш муқаррарми? - 19.02.2021, Sputnik Ўзбекистон\nЯгона Европа ҳеч кимнинг ишончини оқламади. Россия бундан буён Париж ва Берлин билан алоҳида алоҳида гаплашади. 19.02.2021, Sputnik Ўзбекистон\nСўнгги бир неча кун давомида бутун дунё Россия ташқи ишлар вазири Сергей Лавровнинг сўзларини муҳокама қилмоқда. Интервьюлардан бирида Лавров Россия Европа Иттифоқи билан алоқаларни узишган тайёр эканини билдирган эди."Биз тайёрмиз, агар олдин бирн неча маротаба бўлганидек, иқтисодимизнинг турли соҳаларига, жумладан энг нозик соҳаларига ҳам таъсир қилувчи санкциялар киритилишида давом этаверса, Москва Брюссель билан алоқаларни узиши мумкинлигини истисно қилмайди", - деган эди Россия ТИВ раҳбари.Шу билан бирга Сергей Лавров дунё ҳамжамиятидан ажралиб қолишни истамаслигини, лекин Россия бунга тайёр бўлиш кераклигини таъкидлаган эди. “Тинчлик истасанг - урушга тайёр бўл", - деган эди ўшанда ТИВ раҳбари. Шок - бу бизга хос. Россиянинг ЕИ билан алоқаларни узишга тайёрлиги – бу халқаро даражадаги янгилик. Яқинда Финландия ТИВ раҳбари Пекко Хаависто билан бўлибўтган суҳбат чоғида Лавров ўз сўзларига аниқлик киритди.“Биз муаммоларни муҳокама қилишга тайёрмиз, агар улар Россия манфаатларига доир бўлса. Биз шунингдек иқлим ўзгариши масалалари борасида ҳам алоқа қилмоқдамиз, лекин ушбу муносабатларнинг асосий устунлари яқинда Брюссель ташаббуси билан атайлаб бузиб ташланди”, - деди Лавров. ЕИнинг ташқи ишлар бўйича юқори вакили Жозеп Боррель Москвадан қайтганидан сўнг бир қатор салбий баёнотлар билан чиққан эди. Хусусан у Россия бизнинг ишончимизни оқламади ва замонавий демократик давлатга айлана олмади ва Европадан илдам узоқлашмоқда”, - деди.Аслида эса бунинг акси содир бўлди: Брюссель Россия билан ЕИ орасида йиллар давомида яратилган барча ҳамкорлик механизмларини бирма-бир бузиб ташлади. Улар орасида жумладан ҳамкорлик шартномалари, йилига 2 маротаба ўтказиладиган саммитлар, Россия ҳукумати ва Еврокомиссиянинг йилик учрашувлари, 20 та секторлараро диалоглар ва бошқалар бор эди.Сергей Лавров Россия ва ЕИ муносабатларини “ҳамма жазолайдиган ёш бола” бўлиш Россиянинг жонига текканини, Танго рақсини икки киши ижро этиши кераклигини ва “суймаганга суйкалма” каби иборалар билан изоҳлади. Бошқача қилиб айтганда, Россия дипломатлари ҳарчанд уринишмасин ЕИ билан муносабатларни яхшилашнинг иложи бўлмаётганини ва ҳар доим Россия “айбдор” бўлиб қолаётганини афсус билан таъкидлади. Яқинда Москвага келган Боррел ҳам уйига қайтиши биланоқ, Россияни ҳамма гуноҳларда айблан саноқсиз санкциялар киритишни талаб қолди. Шундай экан ўзи нимага келган эди деган ўринли савол туғилади?Хуллас, бундан буён Европа билан бунақа оҳангда муносабатларни давом эттириб бўлмаслиги аён бўлди. ЕИ бундан буён келишиш мумкин бўлган ҳамкор сифатида қабул қилинмаслиги расман эълон қилинди.Россия эса Европа иттифоқи билан тузилган шартномалар Брюссел томонидан уларнинг бажарилиши кафолатланмаганини яхши тушунди. Европалик амалдорлар бирор нима ҳақида келишган бўлса ҳам ва ушбу келишув шартномада акс этган бўлса-да, бу мажбуриятларнинг бажарилишини кафолатламайди.Европалик бюрократнинг сўзи у ёзилган қоғоздан арзон туриши аниқ бўлди. Бунга Украинанинг собиқ президенти Виктор Янукович 2014 йилнинг 21 февралида “Украинада сиёсий инқирозни бартараф этиш” ҳақида имзолаган шартномаси ҳам жуда яхши мисол бўла олади. Ўшанда Европанинг қатор олий мартабали амалдорлари шартнома бажарилишини кафолатлаган эди. Россия вакили эса ушбу ҳужжатни имзоламаган эди ва у ҳақ бўлиб чиқди. Чунки Европа Иттифоқи кафолатлари сариқ чақага аризмас экан: орадан икки кун ўтиб инқилобчилар президент саройи ва Радани эгаллаб олишди. Рада эса Украина Конституциясига зид равишда Януковични ҳукуматдан четлатди. Президент ўз жонини сақлаб қолиш учун мамлакатдан қочишга мажбур бўлди. Буларнинг ҳаммаси Украинада тинчлик ва қонунийликни кафолатлаган Варшава, Берлин ва Брюссел кўз олдида содир бўлди. Бунинг учун ҳеч ким ҳатто кечирим ҳам сўрамади. Ҳамма ўзини худди ҳеч нарса бўлмагандек тутди. Ахир буни сиёсий товламачиликдан бошқа нима дейиш мумкин?Россия Ташқи ишлар вазири ҳозирги замоннинг энг яхши дипломатларидан бири, буни кўп кузатувчилар қайд этган. Лавров иборалар танлашни жуда яхши билади. Шу сабабли унинг ҳар бир сўзи жуда муҳим. Масалан европа ҳақида айтган нутқида у “Европа” эмас “Европа Иттифоқи” терминидан фойдаланиши ҳам бежиз эмас. Бу Россия Европанинг алоҳида мамлакатлари ва улар устида турган ЕИ бюрократлари орасидаги фарқни жуда яхши ҳис қилишидан дарак беради. Яъни Россия Европанинг алоҳида давлатлари билан икки томонлама муносабатларни давом эттиришга тайёр ва давом эттирмоқда ҳам, лекин бутун Европа устида “сунъий қурилган” ЕИ чиновниклар аппаратини – ишончсиз, нодўст ва номуносиб деб ҳисоблайди.Боррел каби ЕИ амалдорлари ўз мамлакати манфаатларини ўйламайди. Улар фақат корпоратив манфаатлар ва Вашингтон хиҳишига қараб иш тутади. Шу сабабли ҳам улар ЕИнинг айрим давлатлари манфаатлариг қарши йўл тутмоқда. Аниқроғи – Еропанинг аксарият давлатларига қарши. Россия билан азалий ва мустаҳкам муносабатларга эга бўлган Франция, Германи ва Италия ЕИнинг русофоб позицияси туфайли жуда кўп нарса йўқотмоқда. Ушбу давлат солиқларидан маош олаётган Брюссельда ўтирган амалдорларини эса бу нарса қизиқтирмайди.Лавровнинг сўзларига яна бир бор қайтсак, Россия бир қатор умумевропа институтлари билан ўзига зарарли бўлган алоқаларни чеклади холос. Россия Европа муносабатларида уларнинг ўрни араванинг бешинчи ғилдираги каби – аҳамиятсиз.Бир вақтлар америкалик дипломат Генри Киссенджер мен Европа билан гаплашишим учун кимга қўнғироқ қилишим керак, деган ўзининг машҳур саволини берган эди. Ушбу гапнинг маъноси – Америка учун муҳим бўлган ҳеч бир масала умумевропа даражасида ҳал бўлмаслигини билдиради. Шунинг учун алоҳида гоҳ Лондон, гоҳ Париж ва гоҳ Берлин билан гаплашишга тўғри келади. Орадан йиллар ўтган бўлса ҳамки, геостратегик жиҳатдан вазият ўзгармаган. Барча ўзгаришлар косметик хусусиятга эга холос. Аксарият ҳолда Берлин ва Париж Европанинг “соғин сигирлари” бўлмоқда. Шу вақтда Россия ҳам Европа Иттифоқи институтидаги бюрократлар билан иш қилиш – самарасиз ва ахмоқлик эканини бутун дунёга баралла айтмоқда. Германия ёки Франция билан алоҳида гаплашган яхшироқ. Ҳар ҳолда самаралироқ бўлади: ўзаро манфаатлар ва эҳтимолий муросалар аниқроқ бўлади. Бундан буён Россия улар билан Брюсселсиз гаплашади. Ахир ягона Европа ҳеч кимнинг ишончини оқламади.\n16:29 19.02.2021 (янгиланди: 18:36 24.02.2021)\n12 Феврал, 14:14\n10 Феврал, 17:52\n5 Феврал, 15:30


29 октябр 2020, Тошкент вақти: 07:18\nИСРОИЛ–ЎЗБЕКИСТОН. “Биз – ака-ука Ривко ва Яков Аранбаевлар, Исроил давлатидан мактуб йўлламоқдамиз. Ўзбекистон Республикасининг собиқ фуқароларимиз. Оиламиз билан Самарқандда туғилиб вояга етдик. Айни дамда Исроилда яшаймиз.\nСамарқанд шаҳри Ризо Ҳошимов кўчасида жойлашган 62-уй бизга тегишли. Аммо мазкур уй-жойимизни хорижда эканимиздан фойдаланиб, фуқаро Х.Ҳ. маҳалла раиси А.Т. билан тил бириктириб ўзлаштириб олган. Маҳалла раиси аслида тадбиркорлик билан шуғулланувчи Х.Ҳ.га эҳтиёжманд оила дея сохта ҳужжат қилиб берган.\nУйимиз тортиб олинганидан хабар топгач, биз ишончли вакил ёллаб Х.Ҳ.га чиқарилган суд қарорини бекор қилишга эришдик. Аммо суд қарори бекор қилинганига қарамай, 2018 йил сентябрь ойида уйимиз бузилиб, харобага айлантирилди. Маҳалла участка инспектори М.С. ишончли вакилларимизга ёрдам бериш ўрнига уларни ҳайдаб солди.\nБундан ташқари Х.Ҳ. Ўзбекистон президенти ва ДХХ раиси номига бизга қарши миллатчилик ва туҳмат руҳидаги хатлар ёзди.\nУшбу ҳолатлар юзасидан Самарқанд шаҳри бўйича ИИО ФМБ ҳузуридаги ТБ суриштирувчиси З. Й. ҳамда бўлим бошлиғи Б.Т.га тақдим этилган далиллар сирли тарзда ғойиб бўлди. Айни пайтда шаҳар ички ишлар мутасаддилари ишончли вакилимизнинг иш материаллари билан танишишига тўсқинлик қилмоқда. Уйимизни ноқонуний тортиб олиб вайрон қилган, бизга нисбатан миллатчилик қилган кимсалар жазосиз қолмоқда.\nМутасадди идоралардан уйимизни қайтариш, бизга етказилган зарарни ундириш ва айбдорларни жазолашда амалий ёрдам сўраймиз”.


ЎзА - Қоидалар янада такомиллашди\nҚоидалар янада такомиллашди\n23.12.2016 16:11 Чоп этиш версияси\nМамлакатимизда инсон манфаатларини таъминлаш, фуқароларнинг Конституция ва қонунларда белгиланган ҳуқуқ ва эркинликларини ҳимоя қилиш борасида кенг кўламли ишлар амалга оширилмоқда. Ўзбекистон Республикаси Вазирлар Маҳкамасининг 2016 йил 14 ноябрдаги “Фуқаролик ҳолати далолатномаларини қайд этиш қоидаларини тасдиқлаш тўғрисиа”ги қарори ҳам бу борада олиб борилаётган ишларни замон талабларидан келиб чиқиб янада такомиллаштириш ва аҳолига юқори малакали юридик хизмат кўрсатишга қаратилгани билан аҳамиятлидир.\nСамарқанд вилояти адлия бошқармаси бошлиғининг ўринбосари Отабек Тошниёзов мазкур ҳужжатнинг мазмун-моҳияти, аввалги қоидалардан фарқли жиҳатлари ҳақида ЎзА мухбирига қуйидагиларни гапириб берди:\n– Ҳуқуқий демократик давлат ва кучли фуқаролик жамияти барпо этиш жараёнида юртимизда ўтган йиллар давомида кўплаб янги қонунлар қабул қилинди, ҳуқуқий-меъёрий ҳужжатлар ишлаб чиқилди. Мамлакатимизда кечаётган ислоҳотлар, халқаро ҳуқуқ меъёрлари асосида мавжуд қонунларга ўзгартириш ва қўшимчалар киритилди. Шу нуқтаи назардан 1999 йилда тасдиқланган ва шу пайтгача амалда бўлган “Фуқаролик ҳолати далолатномаларини қайд этиш қоидалари”га ҳам ўзгартишлар киритиш, янги қўшимчалар билан тўлдиришни даврнинг ўзи тақозо этди.\nАввалги қоидалар 18 бўлим 252 банддан ташкил топган бўлса, янги ҳужжат 17 бўлим 243 банддан иборат тарзда тузилган.\nЯнги қоидаларда илгариги сингари болага исм ота-онанинг розилигига кўра берилиши, қўш исм беришга йўл қўйилиши қайд этилиши билан бирга, боланинг манфаатларидан келиб чиққан ҳолда, унга келгусида шаъни ва қадрини камситиш мумкин бўлган исм берилишига йўл қўйилмаслиги, унинг исмига доир келишув мавжуд бўлмаганда юзага келадиган келишмовчилик васийлик ва ҳомийлик органи томонидан ҳал этилиши белгиланган.\nШу пайтгача 16 ёшдан ошган, туғилиши қайд этилмаган шахсларнинг туғилганлигини қайд этиш йўқолган далолатнома ёзувларини тиклаш тартиби ва қоидаларига кўра амалга оширилар эди. Эндиликда бундай ҳолатларда туғилганликни қайд этиш суд қарори асосида амалга оширилади.\nҚоидалардаги энг муҳим ўзгаришлардан яна бири туғилганлик ҳақидаги маълумотнома ва гувоҳнома билан боғлиқ. Яъни, боланинг туғилганлик тўғрисидаги тиббий маълумотномасида қуйидаги маълумотлар бўлиши зарурлиги белгиланган:\n- онанинг фамилияси, исми, отасининг исми, яшаш жойи, туғилган санаси, миллати, фуқаролиги, оилавий аҳволи, маълумоти;\n- боланинг туғилган вақти, санаси ва жойи, жинси, вазни, бўйи;\n- ҳомиладорлик муддати, ҳисоб бўйича нечанчи ҳомиладорлик;\n- боланинг тирик туғилганлиги мезонлари (нафас олиши, юрак уриши, киндик пульсацияси, мускулларнинг беихтиёрий қисқариши);\n- тиббий маълумотноманинг берилган вақти, тартиб рақами ва тиббиёт муассасасининг номи тўғрисидаги маълумотлар.\nТуғруқхонадан бошқа жойда ва тиббий ёрдамсиз туғилган боланинг туғилганлиги тўғрисидаги маълумотнома боланинг ушбу онадан туғилганлигига гувоҳ бўлганлар иштирокида тузилган ва участка шифокори тасдиқлаган далолатнома асосида берилади. Аввалги қоидаларга кўра, бундай ҳолатларда гувоҳлар маълумотноманинг ўзини имзолар эди.\nБоланинг туғилганлигини қайд этишда эндиликда унга фамилия миллий анъаналарга мувофиқ ота ёки она томонидан бобонинг исми бўйича берилади. Шу пайтгача “ота ёки бобо исми бўйича”, деган қоида мавжуд эди.\nФарзандликка олиш бўлимига киритилган ўзгартиришлар айни пайтда мазкур жараённинг суд органлари орқали амалга оширилаётгани билан боғлиқ. Яъни, эндиликда фарзандликка олинаётган боланинг туғилганлиги тўғрисидаги ёзувлар дафтарига зарур ўзгартиришлар ФҲДЁ органлари томонидан, фарзандликка олиш тўғрисидаги суднинг ҳал қилув қарори қонуний кучга кирган кундан бошлаб 10 кун мобайнида киритилади. ФҲДЁ органига кўрсатиб ўтилган муддат тугагандан кейин мурожаат қилинган тақдирда суд қарорида ушбу қарор ўз кучини йўқотмаганлиги ҳақида ёзув бўлиши керак.\nҚоидаларга қўшимча янги 73-банд киритилиб, унга кўра, эллик ёшгача никоҳ тузувчи шахслар ОИВ инфекцияси юзасидан тиббий текширувдан мажбуран ўтиши белгиланган. Бу оила қурувчиларнинг никоҳдан олдин мажбурий тиббий кўрикдан ўтиш тартиби билан боғлиқ.\nАмалдаги қонунчиликка кўра, фуқаролар йиғинлари ўлимни қайд этиш ваколатига эга. Янги қоидаларга мувофиқ, фақат шахси аниқланмаган ва суд томонидан вафот этган, деб эълон қилинган шахснинг ўлими фуқаролар йиғинлари томонидан қайд этилмайди.\nУмуман, янги тасдиқланган қоидалардаги янгилик ва ўзгаришлар фуқаролик ҳолати далолатномаларини сифатли, мавжуд қонунларимизга мувофиқ ҳолда қайд этиш ҳамда ҳужжат юритишнинг замонавий талабларини бажаришга хизмат қилади.


ИнтерФУТБОЛ :: Анонс: «ИнтерФУТБОЛ» газетасининг 65-сонида\nАнонс: «ИнтерФУТБОЛ» газетасининг 65-сонида\nДемак, газетамизнинг 65-сонида нималарни ўқиш мумкин?\n- Шармандали ва аламли мағлубиятлар оҳ-воҳи\nЧортоқлик Рустам ака Мирзамаҳмудовни танишлари, яқинлари футбол билимдони сифатида кўришади. У ўзаро суҳбатларимиз бирида «Эҳ, агар мустақиллик даври фарзанди бўлганимда, албатта, миллий терма жамоамиз ва «Милан» дарвозасини қўриқлардим!»-деган эди ҳам қатъият, ҳам афсус билан.\nМамлакат бош жамоаси ва «Милан»дек клуб таркибида тўп суриш қай даражада юксаклик ҳисобланишини жуда яхши англайдиган Собиржон Мусабоев эса дўстининг дарвозабонларга хос вужудига ниҳоясиз армон билан боқар экан, «Ҳа, Рустам каби истеъдод кам туғилади.\nМен ҳужумда ўйнардим. Унинг дарвозасига гол уриш ҳужумчилар учун орзу эди!»-дея ўша қатъият ва афсусни тасдиқлаганди...\n- Ўша «Пахтакор»…\nШахсан мен фалокатга учраган «Пахтакор» ўйинларини кўрмаганман. Архивда сақланиб қолган оқ-қора тасвирли лавҳаларни айтмаганда, албатта. Улар кўпроқ тарих вазифасини ўтайди. Футбол эса 90 дақиқа ҳаяжонда ушлаб турадиган ўйин.\n- Дурангга ўрин йўқ\nОЛИЙ ЛИГА 17 ТУРИДАН ҚАНДАЙ ВОҚЕАЛАР СОДИР БЎЛДИ?\n- Сервер ва Одилдан чиройли гол\nБарча легионерларимизнинг сўнгги учрашувлари ҳақида қисқа-қисқа...\n- Ҳусниддин Ғофуров: «Рақобат кучли, демак, қаттиқ ишлашим керак»\nСербия чемпионатида тўп сураётган Ҳусниддин Ғофуров 4-йилга келиб, жамоасини ўзгартирди. Аниқроқ айтсак, миллий жамоамизга номзод ярим ҳимоячи «Явор»дан «Младость» сафига кўчиб ўтди. Хўш, нима учун? 23 ёшли футболчи билан суҳбатимизда айнан шу савол ҳам ўртага ташланди.\n- Олександр Пишур: «Фаолиятимнинг гуллаган даври Тошкентда ўтди»\n- Манзил сари охирги қадамда…\nМундиал саралаш баҳслари терма жамоаларни саралаш баробарида янги-янги юлдузлар кашф этилишига ҳам хизмат қилади. Чунончи, чин маҳорат айнан даражаси баланд шундай ўйинларда сайқалланади. Мана, ОФК аъзолари ЖЧ-2018 квалификациясининг охирги қадамлари олдида туришибди. Хусусан, Ўзбекистон терма жамоасининг финиш маррасига қандай етиши ўз қўлида...\n- Мақсаддан гапиринг!\nЎзбекистон чемпионати тобора қизиб, кубок ҳам мантиқий якунига қараб кетгани сари клубларнинг мақсад-муддаоси ойдинлашиб бормоқда. Бу йил ўзбек футболида воқеалар ривожи шиддатли кўриниш олди. Клублардаги турли ўзгаришлар янги давр бошланаётганидан дарак беради. Хўш, бу давр нимаси билан ёдда қолади?\n- Биргина Неймар эвазига\nНеймарнинг фантастикадек туюлган трансфери амалга ошгач, ўзига хос «изланиш»ларга йўл очилди: «ПСЖ» томонидан тўланадиган 222 миллион еврога аслида яна нималар харид қилиш мумкин?\n- Алоҳида фахр туйғуси\nЕВРОПА ЧЕМПИОНЛАР КУБОГИ|ЧЕМПИОНЛАР ЛИГАСИДА ҒАЛАБА ҚОЗОНГАН МУРАББИЙЛАР.\n- Чегара билмас Зе Роберто\n«Бавария»нинг собиқ юлдузи ёш бўйича аллақачон бешинчи ўнталикни «майдалай» бошлаганига қарамай, ҳамон майдонда ва мўъжизалар намойиш этишдан сира чарчамаяпти. Гап бразилиялик 43 ёшли (!) ҳимоячи|ярим ҳимоячи Зе Роберто ҳақида кетяпти. Унинг еврофутболда қандай кароматлар кўрсатгани ёдингиздадир...\n- Унаи Эмири: «Балан дорга осилма. Йиқилиш оғир»\n«ПСЖ» бош мураббийи Унаи Эмери таътил вақти тугаши ва янги чемпионат стартини ўзгача интиқлик билан кутган бўлса, ажабмас. Ҳар ҳолда, испан мутахассиси Париж жамоаси мухлисларига ёқимли ва ёқимсиз воқеликлар тақдим этган аввалги мавсум учун ўзини оқламоқчи. У L’Equipe газетаси журналистлари билан мусоҳаба чоғи «ПСЖ» режаларига кенгроқ тўхталди, бажарилган ишлар самара келтиришига ишонч билдирди.\n- Биринчи vs охирги ўйин\nАФСОНАЛАР ФАОЛИЯТИНИ ҚАНДАЙ БОШЛАБ, ҚАНДАЙ ТУГАТИШГАН?\n6 август куни Голландияда аёллар ўртасида Евро-2017 мусобақасига якун ясалди. Финалда данияликларга қарши тўп сурган мезбонлар 4:2 ҳисобида зафар қучиб, бош совринни ўз юртларида олиб қолишди. Мазкур мусобақада миллионлар ўйини вакилалари орасида юлдузлик даражасига чиққанлар ҳам қатнашишди. Бугун ана шундай аёл футболчиларнинг беш нафарини танлаб, улар билан яқинроқ танишамиз.\n- Неймар – тижорат лойиҳаси\n«ПСЖ» КЛУБИ ВА ФРАНЦИЯ ЛИГАСИ БРАЗИЛИЯЛИК ЮЛДУЗ ТРАНСФЕРИ ОРТИДАН ҚАНЧА ТОПИШИ МУМКИН?\n- Роналдо «дададо» ҳаёти\nThe Players Tribune порталида туғма иқтидор – бетакрор Роналдонинг ёрқин хотиралари чоп этилди. «СЭ» нашри эса бразилиялик афсонанинг серқирра фаолиятини қамраб олган мақолани «чиғириқ»дан ўтказиб, энг қизиқарли лавҳаларга алоҳида эътибор билан ёнлашди. Хўш, «сўйлоқ» лақаби остида ўйнаб, бутун футбол оламини зир титратган Роналдо айнан нималарни эслади?\n- Битта кадр талқини\nЕВРОПА СУПЕРКУБОГИДАН КЕЙИНГИ ЭНГ КУЛГУЛИ МЕМЛАР.\n- МУХЛИС МАКТУБИ: «ПАХТАКОР-79» - ИБРАТ ЎЧОҒИ!


Саудия Арабистони фуқароларига «тавсия»: Туркияга борманглар | Azon.uz - Ахборот-таҳлилий портал\n3699 11:35 16.09.2019\nСаудия Арабистони оммавий ахборот воситаларига ишониладиган бўлса, ҳар йили 39 миллион чет эллик сайёҳга мезбонлик қиладиган Туркия анархия ёқасида турибди.\nЯқинда Саудия Арабистони газеталари “Туркия саёҳат қилиш учун хавфсиз эмас” сарлавҳали хабар тарқатди. Қиролликнинг Анқарадаги элчихонаси Саудия Арабистони фуқароларига нисбатан майда безориликлар кўпайгани ҳақида огоҳлантирди. Бошқа бир хабарда эса 2017 йил Туркияда қуролли зўравонликлар оқибатида 2157 киши ҳалок бўлгани айтилган (қуролли зўравонликлар туфайли кўпроқ одам ўладиган АҚШ ҳақида бундай огоҳлантириш йўқ).\nЎтган йили Туркияда Саудия Арабистон фуқароси ўлдирилиб, бўлаклаб ташлангани ҳақиқатдир. Бироқ унинг қотиллари маҳаллий аҳоли эмас, балки саудиялик 15 киши бўлган ва қотиллик Саудия Арабистони консуллигида рўй берган. Қурбон Саудия Арабистони сиёсий тузумининг ғашига теккан журналист Жамол Қошиқчи эди. Унинг ўлими икки мамлакат ўртасидаги муносабатларни кескинлаштирди. Шу сабабли Саудия Арабистони фуқароларининг Туркияга саёҳат қилишининг олдини олиш чоралари кўрилмоқда. Бу иш бераётганга ўхшайди: жорий йилнинг дастлабки беш ойида Туркияда саудиялик сайёҳлар сони ўтган йилга нисбатан 31 фоизга камайган.\nянгиликлар Саудия Арабистони Туркия\n2390 13:27 10.09.2020\nИсроилликлар яна намойишда: “Бош вазир кетсин!”\n482 12:15 07.09.2020\nАфғонистон ҳукумати айрим толибларни турмадан чиқара олмаяпти\n699 17:40 03.09.2020\nХушхабар: Янги масжидда илк жума намози ўқилади\n688 17:16 03.09.2020


Ҳиндистонда тадбиркор рафиқаси учун Тож Маҳал нусхасини қурдирди — фото – Bugun.uz\nЯнгиликлар - 12:48 · 30.11.2021\nҲиндистонда 52 ёшли тадбиркор Ананд Чукси рафиқаси учун Тож Маҳал нусхасини қурдирди. Бу ҳақда «Oddity Central» хабар берди.\nМаълум қилинишича, шу тариқа эркак 27 ёшли рафиқасини тўйининг «юбилейи» билан табриклаган. Қурилиш тадбиркорга 260 минг долларга тушган. Оқ мармар уйда тўртта ётоқхона, ошхона, кутубхона, бир нечта миноралар мавжуд. Бинони қуриш учун уч йил вақт кетган.\nТаъкидланишича, эркак дастлаб рафиқасига 24 метр баландликдаги уй совға қилмоқчи бўлган, бироқ маҳаллий ҳокимият бундай қурилишга рухсат бермаган. «Мен бу жой туризм марказига айланишини истайман. Кўпчилик уй фонида тўй фотосессиясини ташкил қилади. Мен буни тақиқламайман, уй ҳамма учун очиқ», — деган эркак.\nФото: «Oddity central»\nМаълумот учун, Тож Маҳал Бобурийлар сулоласи вакили Шоҳжаҳон томонидан ўзининг 14-фарзанди туғилиши билан вафот этган рафиқаси Мумтоз Маҳал учун мақбара сифатида қурилган. У дунёдаги энг ёрқин севги рамзларидан бири сифатида эътироф этилган.\nАввалроқ Ҳиндистондаги муқаддас дарёни заҳарли оқ кўпик қоплаганди.


Ўзбекистон АДТнинг доимий кузатувчиси мақомини олди | Qalampir.uz\nЎзбекистон АДТнинг доимий кузатувчиси мақомини олди\nЖамият\t03 Июль 20:12 4066\nЎзбекистон Aмерика давлатлари ташкилотининг доимий кузатувчиси мавомини олди. Бу ҳақда Ташқи ишлар вазирлиги Матбуот хизмати хабар берди.\nКеча, 2 июль куни Ўзбекитон Республикаси Ташқи ишлар вазири Aбдулазиз Комилов бошчилигидаги делегация Вашингтон шаҳрида Aмерика давлатлари ташкилоти (AДТ) Бош котиби Луис Aлмагро билан учрашган.\nУчрашув чоғида Ўзбекистон ва AДТ ўртасида турли соҳаларда шериклик алоқаларини ўрнатишнинг долзарб жиҳатлари муҳокама қилинган. Ўзбекистон ташқи сиёсат идораси раҳбари мамлакатга Ташкилот ҳузуридаги доимий кузатувчи мақомини тақдим қилиш масаласининг ижобий кўриб чиқилганлиги учун миннатдорлик билдирган.\nТомонлар икки ва кўп томонлама даражадаги мулоқотни муносабатларга тизимлилик характерини бериш орқали мустаҳкамлашдан манфаатдор эканликларини билдирди.\nAДТ аъзо мамлакатлари билан савдо-иқтисодий ва инвестицион алоқаларни ошириш, Ўзбекистонда саноатни модернизация қилиш ва инфратузилмани ривожлантириш бўйича лойиҳаларни биргаликда амалга оширишга муҳим эътибор қаратилган. Қишлоқ ва ўрмон хўжалиги, соғлиқни сақлаш, таълим, инсон ҳуқуқларини ҳимоя қилиш соҳаларида фаол ҳамкорликни йўлга қўйиш ҳамда минтақавий ва глобал хавфсизликни таъминлаш, терроризмга қарши курашиш ва коррупсияни бартараф этиш масалалари бўйича тажриба алмашишнинг муҳимлиги қайд этилган.\nAмерика давлатлари ташкилоти – 1948-йилда Панамерика Иттифоқи (1889-йилда тузилган) негизида вужудга келган халқаро ташкилот. Мақсади – ҳамкорликни мустаҳкамлаш, аъзо мамлакатлар суверенитети ва ҳудудий яхлитлигини ҳимоя қилиш. Шимолий ва Жанубий Aмериканинг 34 та давлати ташкилотга аъзо ҳисобланади. AДТ Aмерика мамлакатлари ўртасида қатор халқаро келишувлар, жумладан, коррупсияни бартараф этиш соҳасида битим имзоланишининг ташаббускори бўлган. Тинчлик ва хавфсизликни мустаҳкамлаш, хусусан, уни терроризмга қарши курашиш, инсон ҳуқуқларини ҳимоя қилиш ва минтақа иқтисодий тараққиётига кўмаклаши орқали мустаҳкамлашни AДТ ўзининг асосий вазифаси деб ҳисоблайди. Ташкилот Бош қароргоҳи Вашингтон шаҳрида жойлашган.\n20 Сентябрь 18:17 50868\n20 Сентябрь 13:55 41876\n19 Сентябрь 11:57 39309\n19 Сентябрь 18:13 37124\n19 Сентябрь 16:53 25379


ЎЗГАРАЁТГАН ТУРМУШ – Сурхон тонги\nБош саҳифа / Қишлоқ хўжалиги / ЎЗГАРАЁТГАН ТУРМУШ\nАпрел 14, 2020\tҚишлоқ хўжалиги Изоҳ қолдириш 448 Кўрилди\nЎғлининг “Ота, бу йил мактабга боришимга янги сумка олиб берасиз-а” деган гапи Шариф аканинг ўй-фикрини, турмуш тарзини бутунлай ўзгартириб юборди. Ўрнидан турди… Ҳовлига чиқди… Кетмонни қўлга олди… Томорқага оралади…\nРўзғорнинг тўкинлиги, оиладаги моддий муаммоларнинг ягона ечими бу – томорқа даромади эканини англади… Аксига маҳалладан моддий ёрдам сўраб юришга юзи чидамайдиган одам бўлса..!\nБу инсон Термиз туманида яшайди. Томорқаси ҳам унча катта эмас — ўн сотих. Ерни талашиб-тортишиб, ёзув-чизув қилиб олмаган. Укаси отамерос ҳовлининг тенг ярмини бўлиб берган, ўртада девор йўқ…\n…Йўлим тушиб, қишлоқ оралаб бораётсам, одамни ўзига тортадиган файзли томорқалардан бирининг ёнидан чиқиб қолдим. Эгасига газетада ишлашимни айтгандим: “Менинг нимамни ёзасиз, мана бу фермерни ёзинг” дея йўлнинг нариги бетидаги буғдойзорни кўрсатди.\nХарактери терс одам билан гапим қўшилмайди. Бу гапдан сўнг суҳбатдошимни сал жиззакироқ одаммикан деб ўйлагандим, йўқ, аксинча камтар, кенг феълли, мулоҳазали, оғир-босиқ экан…\nТоморқани ораладик. Етти турдаги қишлоқ хўжалиги маҳсулоти экилган. Пиёзни сотаяпти, картошка рўзғорига. Помидор энди қизариб бошлабди, бодринг узишга тайёр. Қовун-тарвузни пиёзнинг жойига экишни мўлжаллаб турибди. Ҳовлининг тўрт сотих жойда иккита иссиқхона бор: бири кўчма, иккинчиси ғишт девордан.\n—Ҳамма маҳсулот ўзингиздан чиқар экан, бозордан ҳам бирор егулик сотиб оласизми? -десам:\n—Деярли пулга сотиб олмайман, -деб мени ҳовлининг адоғи томон эргаштирди.\nТоморқанинг охиридаги кўчма иссиқхонанинг орқасида пастқамгина бостирма бор экан. Унда 30 дан ортиқ товуқ боқаяпти. Бостирманинг нариги четида тўрт-бешта қорамол ҳам кўринди.\n—Ҳар куни 20-25 та тухум оламиз,-дейди Шариф ака. —Шундан 15 тасини кўчамизнинг бошидаги дўкончи олиб кетади. Пулини бирдан санаб олмайман. Тўплаб-тўплаб ўсимлик ёғи, гуруч, макаронга ўхшаган озиқ-овқат маҳсулотларига алмаштираман. Сут-қатиқ ва сариёғ ўзимиздан чиқади…\nТоморқада бўш жойнинг ўзи йўқ. Шафтолигаям, гилосгаям, атиргулгаям жой бор. Ботаника боғига ўхшайди… Ота-бобонгиз деҳқон ўтганми десам:\n—Йўғе, деҳқончиликни ўзим бошладим, -дейди сал хижолат тортгандай бўлиб. —Отам раҳматли колхозда тракторчи эди. Мана шу томорқани “трактор созагич гараж” эди, десам ҳам бўлади. Униси-буниси тракторини ташлаб кетарди, отам тузатиб берарди. Ҳовлимизни темир-терсак босиб ётарди…\nШариф аканинг пешонасидан тер сизди. Уни бўйнига осилиб турган оқ рўмол билан аритди. Сўнгра яна гап бошлади:\n—Ишонасизми, бундан беш-олти йил аввал рўзғор тебратишда салгина қийинчиликларга дуч келдим. Болаларим бирин-кетин мактабга чиқа бошлади. Унча-мунча устачилик қилардим, унинг ҳам баракаси учгандай бўлди. Икки хона, бир дахлиз уйим бор эди. Бир куни уйда ётсам, учинчи синфни тугатаётган ўғлим олдимга келди-да: “Ота, бу йил мактабга боришимга янги сумка олиб берасиз-а” деб сумкасининг йиртиғини яширди… Шу бир оғиз гап, ўша ҳолат менга қаттиқ таъсир қилди, ёмон гап эмасу лекин юрак-бағримни тирнади… Биринчи йил кўкат экдим. Унинг пулига қўлбола иссиқхона қурдим. Аста-секин даромадим ҳам яхшиланиб борди. Рўзғорга зарур нарсалар ола бошладим. Сигир сотиб олдим, уй қурдим…\nБу инсон билан гурунглашаверсангиз воқеалар худдики кино тасмасидек кўз олдингиздан бир-бир ўтаверар экан. Сизни эшитишни ҳам, гапни етказиб беришни ҳам яхши билади. Бир йилда қанча даромад олиши ҳақида сўрамадим. Чунки, уй-жойи, рўзғори, туриш-турмуши меҳнати ортидан барака келаётганини кўрсатиб турибди…\nШариф ака ориятли, ғурурли, мард одам эканини пайқадим. Бир сўзли, қатъиятли бўлмаганида ўғли янги сумка олиб берасизми дейиш тугул яланг оёқ юрганда ҳам “туки қилт” этмаган бўларди…\nБугун вилоятимизда 396 минг нафар томорқа ер эгалари бўлса, уларнинг орасида ерга ишлов бериш, даромад олиш, рўзғорини обод қилиш, озми-кўпми қўни-қўшни, маҳалла-кўйга фойдаси тегишда Шариф акадеклари ҳам, ажриқ ўсиб ётган томорқасини маҳалла болаларига “футбол майдони” қилиб, ўзи ҳам уларга қўшилиб копток тепаётганлари ҳам бор…\nДунё бўйлаб барча давлатлар олдида аҳолини озиқ-овқат маҳсулотлари билан узлуксиз таъминлаш биринчи даражадаги муҳим вазифа бўлиб турган бир пайтда томорқалардан самарали фойдаланиш энг долзарб масала эканини англаш фурсати келди.\nБугунги карантин даврида ўқув муассасалари ёпиқ, фарзандларимиз уйда. Жуда кўп ишхоналар масофавий иш режимига ўтган. Демак, уйда ишчи кучи бор. Вазиятдан унумли фойдаланган ҳолда томорқаларга ишлов бериш, зарур экинлар экиш, маҳсулот етиштиришни кўпайтириш мумкин.\nВоҳамиз иқлим шароитида томорқалардан бир йилда 2-3 марта ҳосил олиш имкони мавжуд. Агар ҳар биримиз шахсий томорқаларимизда зарур озиқ-овқат маҳсулотлари етиштирсак, нафақат ўз оиламиз, ички бозоримиз тўкислигини таъминлаймиз, балки вилоятимизнинг экспорт салоҳияти юксалишига ҳам ҳисса қўшган бўламиз.\nОлдинги ҚЎНҒИРОҚ БОНГ УРДИ\nКейинги Балиқ овламончи бўлган броконьерлар “қармоқ”га илинмоқда


Инновация – бу келажак дегани (“Инновацион фаолият тўғрисида” қонуннинг тавсифи”)\nЎзбекистон Республикаси Президентининг Олий Мажлисга Мурожаатномасида мамлакатимиз замонавий юксалишга эришиш мақсадида инновацион ривожланиш босқичига кирганлигини эътироф этилган. “Инновация – бу келажак дегани. Биз буюк келажагимизни барпо этишни... айнан инновацион ғоялар асосида бошлашимиз керак. Инновацион ривожланиш ва рақамли иқтисодиёт йўлига ўтишимиз бежиз эмас. Чунки замон шиддат билан ривожланиб бораётган ҳозирги даврда ким ютади? Янги фикр, янги ғояга, инновацияга таянган давлат ютади.”\nЎзбекистон Республикасининг “Инновацион фаолият тўғрисида”ги Қонунининг қабул қилиниши (2020 йил 24 июль) “Илм, маърифат ва рақамли иқтисодиётни ривожлантириш йили” Давлат дастурида назарда тутилган тегишли ҳуқуқий заминни яратиш борасидаги муҳим қадам бўлди. Ушбу қонун тараққиётимизни кафолатловчи, уни янада жадаллаштирувчи янги ғоя, янги кашфиётлар, илмий ишланмаларни яратиш ҳамда ҳаётга жорий этилишининг ишочли ҳуқуқий механизмларини мустаҳкамлаб бениҳоя муҳим аҳамият касб этади.\nҚонунда ифодаланган таърифга, кўра инновация – фуқаролик муомаласига киритилган ёки шахсий эҳтиёжлар учун фойдаланиладиган, қўлланилиши амалиётда катта ижтимоий-иқтисодий самарага эришишни таъминлайдиган янги ишланма. Инновацион фаолият эса, янги ишланмаларни ташкил этиш, шунингдек ишлаб чиқариш соҳасида уларнинг ўтказилиши ва амалга оширилишини таъминлаш бўйича фаолиятдир.\nМамлакатимизда ўзининг ҳуқуқий асосларига эга бўлиб, кенг қулоч ёзаётган инновацион фаолият қуйидаги асосий принципларга таянади:\n- инновацион фаолиятнинг эркинлиги; инновацион фаолиятни давлат томонидан қўллаб-қувватлашдан тенг фойдаланилишини таъминлаш;\n- инновацион фаолиятни давлат томонидан қўллаб-қуввватлашнинг ошкоралиги ва аниқ йўналтирилганлиги;\n- рақобатни ривожлантиришга кўмаклашиш;\n- ахборотни эркин алмашиш; инновацион фаолият натижасида яратилган интеллектуал мулк объектларини ҳуқуқий муҳофаза қилиш;\n- фуқароларнинг ҳаёти ва соғлиғига, атроф-муҳитга зарар етказмаслик.\nҚонунда инновацион фаолият соҳасидаги давлат сиёсатининг асосий йўналишлари, Ҳукуматнинг, ваколатли давлат органи (Инновацион ривожланиш вазирлиги), давлат бошқаруви органларининг, қолаверса, маҳаллий давлат ҳокимияти органларининг тегишли ваколатлари муфассал белгиланган.\nТабийки Ўзбекистон ўз инновацион ривожланишининг пухта ўйланган, илмий асосланган стратегиясига эга бўлиши зарур. Мамлакатимизни Инновацион ривожлантириш стратегияси дунё илм-фанининг замонавий ютуқлари, инновацион ишланмалар ва технологиялар асосида инсон капиталини, мамлакатни жадал ривожлантириш, инновацион фаолият соҳасида ягона давлат сиёсатини олиб бориш мақсадида ишлаб чиқилади ҳамда амалга оширилади. Инновацион ривожлантириш стратегиялари давлат ва жамият олдида турган комплекс мақсад ва вазифаларни, тегишли даврга мўлжалланган мақсадли кўрсаткичларни, шунингдек уларни амалга ошириш бўйича ҳаракатлар режаларини белгилайди. Бу лойиҳалар ваколатли давлат органи томонидан давлат ва хўжалик бошқаруви органларининг, маҳаллий давлат ҳокимияти органларининг, илмий ташкилотларнинг, тадбиркорлик субъектларининг, нодавлат нотижорат ташкилотлари ва экспертларнинг таклифлари асосида ишлаб чиқилади.\nТаҳлил этилаётган ҳужжатда инновацион лойиҳаларнинг техникавий ва илмий экспертизадан ўтказиш механизмлари белгиланган. Жумладан, илмий экпертиза инновацион лойиҳа бўйича асосланган қарор (хулоса) қабул қилиш мақсадида инновацион лойиҳанинг илмий янгилигини, долзарблиги ва амалий аҳамиятини ўрганишга, шу жумладан илмий жамоанинг илмий-услубий салоҳиятини, моддий-техника базасини таҳлил қилиш ҳамда баҳолашга қаратилган фаолиятдир.\n* илм-фан ютуқларига асосланган маҳсулот ишлаб чиқаришни тайёрлаш (ташкил этиш), ушбу маҳсулотнинг импорт ўрнини босиши ва (ёки) экспортга йўналтирилганлиги бўйича салоҳиятини баҳолаш учун илмий-техник ҳужжатларни ишлаб чиқишни режалаштиришни назарда тутувчи лойиҳани амалга оширишдан кутилаётган натижалар;\n* лойиҳани тижоратлаштириш истиқболлари;\n* инновацион объектига бўлган талаб даражаси;\n* интеллектуал мулк объектларига доир муҳофаза ҳужжатларининг мавжудлиги;\n* лойиҳа ижрочиларида илмий-техник ёки инновацион фаолиятни амалга ошириш бўйича тегишли тажрибанинг ва тажриба-конструкторлик ишлари натижаларининг мавжудлиги;\n* ишлаб чиқариш базасининг технологик жиҳатдан таъминланганлик даражаси.\nИлмий экспертизани ўтказишга хорижлик мутахассислар жалб қилиниши мумкин. Инновацияларни яратишга доир давлат буюртмаси доирасида бажариладиган инновацион лойиҳалар илмий ва техникавий экспертизалар ўтказишни назарда тутувчи мажбурий давлат экспертизасидан ўтказилиши лозим.\nҚонунга кўра, инновация фаолиятининг субъектлари қуйидагилар ҳисобланади:\nØ инновацион фаолиятни амалга оширувчи жисмоний шахслар;\nØ инновацион фаолият соҳасидаги ягона давлат сиёсатини амалга оширишда иштирок этувчи давлат ва хўжалик бошқарув органлари ва бошқа ташкилотлар;\nØ ташкилий-ҳуқуқий шаклидан ва мулкчилигидан қатъи назар, янги ишланмаларни яратадиган, жорий этадиган ва инновациялардан фойдаланадиган илмий, илмий-тадқиқот, олий таълим, ишлаб чиқариш ташкилотлари ва бошқа ташкилотлар;\nØ шунингдек тегишли нодавлат нотижорат ташкилотлар, интеллектуал мулк ҳуқуқи эгалари, соҳага дахлдор инвесторлар ва тадбиркорлик субъектлари. Алоҳида моддаларда ушбу субъектларнинг ҳуқуқ ва мажбуриятлари мустаҳкамланган.\nШунингдек, инновацион фаолият субъектларининг қуйидаги ҳуқуқлари ёритилган:\nv усулларни, техника воситаларини ва асбоб-ускунани мустақил равишда танлаган ҳамда қўллаган ҳолда эркин инновацион фаолиятни амалга ошириш;\nv инновацион фаолиятни якка тартибда ёки жамоавий асосда амалга ошириш;\nv инновацион лойиҳалар танловларида, шу жумладан Ўзбекистон Республикасининг Давлат бюджети маблағлари ҳисобидан молиялаштириладиган инновацион лойиҳалар танловларида иштирок этиш;\nv инновацион фаолият хавфларини мустақил белгилаш ва баҳолаш, уларни баҳолаш ҳамда камайтириш усулларини танлаш;\nv инновацион фаолиятни амалга ошириш учун зарур бўлган илмий, технологик, статистикага оид ва бошқа ахборотни олиш, давлат сирларини ва қонун билан қўриқланадиган бошқа сирни ташкил этувчи маълумотлар бундан мустасно;\nv интеллектуал мулк объектлари яратилган ҳолларда, уларнинг муаллифлари ёки ҳуқуқ эгалари деб эътироф этилиш, шунингдек интеллектуал мулкни ҳуқуқий жиҳатдан ҳимоя қилиш;\nv қонун ҳужжатларида назарда тутилган солиқ, божхона имтиёзларидан ва преференциялардан фойдаланиш;\nv инновацион фаолият давомида ўзлари олган натижаларни, агар улар давлат сирларини ва қонун билан қўриқланадиган бошқа сирни ташкил этувчи маълумотларни ўз ичига олмаган бўлса, эълон қилиш.\nv Инновацион фаолият субъектлари қонун ҳужжатларига ва тузилган шартномаларга мувофиқ бошқа ҳуқуқларга ҳам эга бўлиши мумкин.\nБундан ташқари инновацион фаолият субъектларининг мажбуриятлари ҳам алоҳида моддада акс этган. Инновацион фаолият субъектлари:\nü инновацион фаолиятни амалга ошириш чоғида қонун ҳужжатлари талабларига риоя этиши;\nü Ўзбекистон Республикасининг Давлат бюджети маблағлари ҳисобидан молиялаштириладиган инновацион лойиҳаларни амалга ошириш доирасида яратилган янги ишланмаларнинг белгиланган тартибда тижоратлаштирилишини таъминлаши;\nü инновацион фаолиятга йўналтириладиган маблағлардан мақсадли фойдаланиши;\nü фуқароларнинг ҳаётига ва соғлиғига, атроф-муҳитга зарар етказмаслиги;\nü интеллектуал мулк объектларига бўлган ҳуқуқларни ҳимоя қилиш бўйича талабларга риоя этиши шарт.\nü Инновацион фаолият субъектларининг зиммасида қонун ҳужжатларига ва тузилган шартномаларга мувофиқ бошқа мажбуриятлар ҳам бўлиши мумкин.\nИнновацияларнинг маҳсулотга оид, жараёнга оид, маркетингга оид ва ташкилий турлари белгиланган (Қонунинг 18-моддаси).\nЯна бир жиҳат – Қонунда инновацион технологиялар трансферининг йўналишлари ҳамда усуллари баён этилган. Мазкур усуллар қуйидагилардир: Технологияларни бепул асосда олиш; қўшма корхоналар ташкил этиш орқали технологияларни жорий этиш; технологияларни лицензия шартномалари асосида жорий этиш; технологик ҳужжатларни бериш; технологияларни тўлалигича сотиб олиш. Технологиялар трансфери қонунчилик ҳужжатларида назарда тутилган бошқа усуллар орқали ҳам амалга оширилиши мумкин.\nШу нарса диққатга сазоворки, Қонунда инновацияларни, янги ишланмаларни тижоратлаштириш ва инновацион фаолиятни молиялаштириш масалаларига ҳам алоҳида эътибор қаратилган (24, 31-32-моддалар).\nАлбатта, инновацион фаолият соҳасидаги халқаро ҳамкорлик, низоларни ҳал этиш тартиби, ушбу фаолият тўғрисдаги қонунчиликни бузганлик учун жавобгарлик қоидаларини назарда тутганлиги билан Қонун мукаммал, комплекс ва якунланган хусусият касб этганлигини эътироф этиш лозим.\nШубҳасиз, мазкур қонун жамиятда шаклланаётган янги илм-фан, интеллектуал мулк ва инновациялар соҳасидаги замонавий ижтимоий муносабатларнинг ҳуқуқий тартибга солинишини таъминлайди. Табиийки, у мамлакатнинг инновацион ривожланиши самарали ҳамда натижадор бўлишига хизмат қилади.\nАйни вақтда, инновацион ишланмаларни хаётга жорий қилишдан аввал бутун мамлакат бўйича сифатли интернет алоқасини таъминлаш унинг тезлиги ҳамон пастлигича қолмоқда, ёш авлоднинг ижодий ишланмаларини ҳаётга жорий этиш пухта механизмлари ишлаб чиқилиб, уни реал ҳаётга татбиқ этилмаса, шунингдек ёшлар хорижий тилларда чоп этилган адабиётлар билан таъминланмасдан, жаҳон илм-фани библиографиясидан фойдаланишга йўл очилмасдан, фақатгина миллий адабиётлар орқалигина таълим бериш давом этаверса, Инновацион фаолият тўғрисидаги қонун кутилган натижани бермаслиги мумкин.\nХ.Т.Одилқориев ю.ф.д., профессор\nЮристлар малакасини ошириш маркази Давлат ва жамият қурилиши кафедраси мудири\n Мирзиёев Ш.М. Ўзбекистон Республикаси Президентининг Олий Мажлисга Мурожаатномаси. – Т.2018, 19-20-бетлар.\n Халқ сўзи, 2020 йил 25 июль.


Ҳамиджон Актамов: "Мустафоевнинг оёғи икки бўлак қилиб ташланди, ҳакам индамади..." / CHAMPIONAT.asia\nҲамиджон Актамов: "Мустафоевнинг оёғи икки бўлак қилиб ташланди, ҳакам индамади..."\n04 май 20:11\nCoca-Cola Суперлиганинг 7-туридан ўрин олган "Қизилқум" - "Навбаҳор" (1:1) учрашувидан сўнг мезбонлар бош мураббийи Ҳамиджон Актамов матбуот анжуманида иштирок этди.\n- Аввало "Машъал" клуби раҳбариятига, хусусан Илҳомжон Қурбоновга катта раҳмат айтаман. Улар бизга футбол ўйнаш учун барча шароитларни яратиб беришди. Ўйин ҳақида айтадиган бўлсам, бугун ҳар икки жамоа жуда яхши ўйин намойиш этди. Яхши ўйин гувоҳига айландик.\nБугунги ўйинда ҳакамлар жуда кўп қўпол хатолар қилишди. Улар ёш деса ёш эмас! Биз ҳаммамиз уларга босим қилаверганимиздан қўрқиб қолишган кўринади. 51-дақиқада иккинчи сариқ, қизил бериш керак эди! Салим Мустафоевни оёғини икки бўлак қилиб ташлаган. Ён ҳакамнинг ёнгинасида шу вазият рўй бераяпти, кўриб турибди, лекин индамади. Бугун ҳакамлар ҳар икки томонга нисбатан ҳам хатолар қилишди. Тўғри улар ҳам инсон, хатолар бўлиши мумкин, лекин бугун жуда кўпайиб кетди.\n- Ойбек Қиличев майдонда ва алмаштирилаётган вақтда қўпол сўзларни ишлатди...\n- Билмадим, Ойбек майдонда ўзини яхши тутади. Ман ундаги холатни кўрдим ва алмаштиришга қарор қилдим. Ойбек шунақа футболчи, ютқазишни ёмон кўради. Футболчининг жаҳли чиққанидан сўнг орқага кетади. Шундан келиб чиқиб уни алмаштирдик.\n- Жанговор таркибга эга бўлган "Қизилқум" бугун 2 очко йўқотдими ёки 1 очкога эга бўлдими?\n- Тан оламан, бугун 2 очко йўқотдик. Ғалабани ушлаб тура олмадик.\n- Салим Мустафоевнинг холати қандай?\n- Ҳозир уни шифокорлар кўрикдан ўтказишмоқда. Ҳолати ҳозир анча яхши.\n- Демак, бугунги дурангдан қониқмадингиз?\n- Ҳа, қониқмадим.\n- "Қизилқум"да ҳужумлар бор, лекин вазиятлар якуни бўйича муаммолар кўзга ташланаяпти...\n- Ҳа, бу футбол. Вазиятлар якуни ўхшамай қолаяпти.\n- Жамоангиз рақиб дарвозасига урган голидан кўра ўтказиб юборган голлари сони кўпроқ. Бунинг сабаби нимада деб ўйлайсиз?\n- Биз гол ўтказиб юборганда рақиб ҳақиқатдан ҳам вазият яратиб, устунлик қилиб гол ургани йўқ. Ўзимиз хатолар эвазига рақибга гол туҳфа этаяпмиз.\n- "Навбаҳор"нинг қайси жиҳатлари жамоангизга қийинчилик туғдирди?\n- "Навбаҳор" бизга жуда катта қийинчилик туғдиргани йўқ. Бугун ғалабани ушлаб қола олмадик. Юзага келган впзиятлардан фойдалана олмаслик панд бераяпти.\nСуперлига. "Қизилқум" - "Навбаҳор" учрашувида ғолиб аниқланмади 228\n04 май 20:51:19\nФудболингаям узингаям хаммасига варатарларингаям. Хамма негатив фикир йозадиган яхши йозадиганларингаям рамазон да сабир огзи йомонларга инсоф тилайман\n04 май 20:25:27\nErkeni gapini etibdi. Navbahor bugun qiyinchilik tuģdira olmadi Qizilqumga . Qizilqum bu yil juda ham yaxshi start oldi...\n05 май 01:02:42\nНавбахор про лигада ўйнамаган ва ўйнамасаям керак. Нима деганда Навбахор га бутун Ўзбекистон бефарқ эмаслигини, навбахор ўйинлари бўлган кун, яна ва яна аниқ бўлади, бутун Ўзбекистон ўз фикрини билдиришга мажбур бўлганидан ахмоқ тушуниб олади\n04 май 22:07:39\nМен Навбахорга, 30 йилдан бери мухлислик қиламан. Тан оламан кейинги 5 йилликда Навбахор ўртамиёна жамоага айланиб қолди. Лекин биз умид билан мухлислик қилаверамиз. Илтимос умуман мухлислик қилгани жамоаси йўқлар Навбахор хақида негатив фикрларингизни тўхтатинг...\n04 май 20:56:46\nХакикатдан судялага давления купайиб Кетти. Куркиб туриб билмай хам хато килишвотти.\n05 май 00:55:50\nЕб қўяй дебдию, яна 2 очко йўқатганмиш. Хомитбой тренерга хам ўхшамайдида ўзи\n04 май 20:50:47\nнавбаХОР ғолабага хақли эди.\nУялларинг энди жойларинг про лига\n04 май 20:16:46\nOka bulaniki oziga bilinmidi agar siziki tepganda yotvolip yiglirdi Viltor jalilov bn birgaa xammasi\n05 май 07:04:23\nДРУЗЬЯ! все что вы пишите никто из руководства ПФЛ НЕ ЧИТАЕТ. ЕСЛИ ХОТИТЕ ИЗМЕНИТЬ КОРРУПЦИЮ В ФУТБОЛЕ НУЖНО СОБРАТЬ МАТЕРИАЛЫ ПРО ПРОДАЖНЫХ СУДЕЙ И ОТПРАВИТЬ В ФИФА.\n04 май 20:58:17\nМусофир77 фойдаланувчининг фикрига жавоб бериш\nнавбаХОР ғолабага хақли эди. Уялларинг энди жойларинг про лига\nОтдан тушсаям эгардан тушмайдигон хилидан экансиларда.\n05 май 07:41:21\nAdmin_Osiyo фойдаланувчининг фикрига жавоб бериш\n04 май 21:17:09\nХамидбой бугун иккала жамоа хам зур уйин утказди деб айтдиз аммо бу гапизга ушаникини епсиз бугун майдонга 3 та жамоа иштирок этди яни Кизилкум, Навбахор ва хакамлар жамоаси бу учала жамоа нафакат бугун хеч качон мухлисларга екадигон уйин утказмаган.\n04 май 22:45:46\nАгар Навбахорни уйинни шу булса жойи Про лигада . Яна Очлга чикамиз чемпион буламиз дейишади лекин бу йил эмас бу уйин билан Прони уртамиёнасига айланади.\n04 май 21:25:16\nNavbahori muxlislari ne faqat ullani zarariga xato bosa yoziptwawadide teskarisi bosa yo bopketiwadi\nТан олиш хам мардлик


Қайси турдаги ва қандай ҳолатларда ҳужжатларни қайта тиклашда давлат божи ва йиғимлар олинмайди? — Teletype\nҚайси турдаги ва қандай ҳолатларда ҳужжатларни қайта тиклашда давлат божи ва йиғимлар олинмайди?\nЎзбекистон Республикаси Президентининг 2020 йил 22 октябрдаги ПҚ-4871-сон қарорига биноан 2021 йил 1 январдан Ўзбекистон ва хорижий давлатда табиий ва техноген хусусиятли фавқулодда вазиятлар, шу жумладан маиший тусдаги офатлар (офатлар) юз берганлиги оқибатида жисмоний шахсларнинг айбисиз йўқотилган ёки яроқсиз ҳолга келган қуйидаги ҳужжатларни тиклашда улар давлат божи ва йиғимлардан озод қилинади.\n1. Ўзбекистон Республикаси фуқароси, Ўзбекистон Республикаси ҳудудида доимий яшайдиган фуқаролиги бўлмаган шахс ва хорижий фуқаро идентификация ID-картаси (Ўзбекистон Республикаси фуқаросининг биометрик паспорти);\n2. Ўзбекистон Республикаси фуқаросининг хорижга чиқиш учун биометрик паспорти;\n3. Ўзбекистон Республикасига қайтиш учун гувоҳнома;\n4. Ўзбекистон Республикаси ҳудудида доимий яшовчи фуқаролиги бўлмаган шахснинг хорижга чиқиш учун биометрик ҳаракатланиш ҳужжати;\n5. Ўзбекистон Республикаси ҳудудида вақтинча бўлиб турган чет эл фуқаросига ёки фуқаролиги бўлмаган шахсга паспортнинг ёки унинг ўрнини босувчи ҳужжатнинг йўқолганлиги ҳақидаги маълумотнома;\n6. Ўзбекистон Республикаси ҳудудида доимий яшовчи чет эллик фуқароларга ва фуқаролиги бўлмаган шахсларга яшаш учун рухсатнома;\n7. Ўзбекистон Республикасига таклиф қилиш тўғрисидаги ҳужжатлар;\n8. Чақирув участкасида қайд этилганлик ҳақидаги гувоҳнома;\n9. Ҳарбий гувоҳнома ва захирадаги офицернинг гувоҳномаси;\n10. Транспорт воситасининг давлат рўйхатидан ўтказилганлик гувоҳномаси;\n11. Ҳайдовчилик гувоҳномаси;\n12. Йўқотилган ҳайдовчилик гувоҳномаси ўрнига вақтинчалик рухсатнома;\n13. Туғилганлик ҳақида гувоҳнома;\n14. Никоҳ тузилганлиги ҳақида гувоҳнома;\n15. Никоҳдан ажралганлик ҳақида гувоҳнома;\n16. Ўлим ҳақида гувоҳнома;\n17. Нотариал тасдиқланган ҳужжатларнинг дубликатлари, ҳужжатларнинг кўчирма нусхалари ҳамда реестрлардан кўчирмалар;\n18. Ўзбекистон Республикасининг хориждаги дипломатик ваколатхоналари ёки консуллик муассасалари томонидан расмийлаштириладиган маълумотномалар;


Nashr qilingan sana: 22.12.2020\nЯқин ўтмишга қадар инсоният тарихи фақат эркаклар атрофида яралди. Сўнг, инсонлар аста-секинлик билан маърифатли бўлишди, жинслар ўртасида тенглик ўрнатишди ва бахтли яшашни бошлашди. Ёки бахтсиз. Нима бўлганда ҳам инсонлар жинсий фарқланишлар сабабларини излашни тўхтатишди.\nAммо тенгсизлик билан тўлган инерт ўтмиш ҳали ҳануз баъзи соҳалар ривожига ҳалақит бермоқда. Хусусан, тиббиётда.\nЭркаклар ва аёллар жисмоний жиҳатдан фарқ қилиши маълум. Тестостерон ва ривожланган мушаклар сабабли, эркаклар кўпроқ спорт билан шуғулланишади. Эркаклар спорт жамоаларининг сони аёлларникидан бир неча баробар ортиқ. Шу сабабдан, спорт тиббиёти, асосан, эркаклар жароҳатларини тадқиқ қилади ва фақат эркак организмини даволашни ўрганади, шу ўринда олинган билимларни автоматик тарзда аёлларда қўллайди.\nТурли физиология ва гормонал фон сабабли, аёллар ва эркак бир хил мия чайқалишидан турлича таъсирланадилар. Симптомлар ва касаллик оқибатлари ҳар хил намоён бўлса-да, терапия барча учун бир хил. Ёки салбий маънода ҳар хил — баъзи ҳолларда шифокорлар аёлларга муаммо қандайдир физиологик жароҳатда эмас, балки эмоционал ҳолат билан боғлиқ деб ўйлаб, оғриқ қолдирувчи препарат ўрнига тинчлантирувчи дорилар ёзиб беради. Ҳатто бемор аёл профессионал спортчи бўлса ҳам.\nШунингдек, жинсий стереотиплар (ва тиббиёт тарихи ва статистикаси)дан келиб чиққан ҳолда, аёллар оғриққа чидашга одатланган ва турли касалликларга шикоят қилмайди деб ўйлагани сабабли, шифокорлар «ташхис» бўлимига ҳайз циклига оид қандайдир муаммони ёзади. Ва буларнинг барчаси 21 асрда содир бўлмоқда. Бу каби фарқлар устида изланишлар эса бундан тахминан 20 йил аввал бошланган.\nИлм-фан бир ерда турмайди ва, эҳтимол, тез орада, ҳатто, ҳаёлимизга ҳам келмаган соҳалардаги яширин жинсий тенгсизликлар ҳақида янги тафсилотларни билиб оламиз.


07 июл 2022, Тошкент вақти: 19:16\nЖорий йилнинг 1 апрелидан то шу кунгача ўтган 70 кун ичида Тошкент шаҳрида 12 779та, Тошкент вилоятида 2052та, жами 14 851та уй-жой олди-сотдиси қайд этилди. Бу ҳақда Адлия вазирлиги маълум қилди.\nТаъкидланишича, уй-жой олди-сотдиси билан боғлиқ шартномаларнинг 70 фоизи вилоятдан келганлар иштирокида тузилган. Президентнинг прописка тизимини ислоҳ қилиш тўғрисидаги фармонига асосан 2020 йил 1 апрелдан Тошкент шаҳри ва Тошкент вилоятида пропискаси бўлмаган фуқаролар ҳам кўчмас мулк сотиб олиш ҳуқуқи берилган эди.\n“20 йилдан ортиқ амалда бўлган, Тошкентдан уй сотиб олишдаги тўсиқларнинг олиб ташланиши фуқароларнинг уй-жойга эга бўлишида юзага келган турли муаммоларини ҳам барҳам топишига хизмат қилди. Хусусан, кўплаб фуқаролар уйни Тошкентда пропискаси бўлган таниши номига расмийлаштириб, кейин “ўз уйида ижарачи” бўлиб яшашга мажбур бўлганлиги ҳам сир эмас. Фармон қабул қилиниши билан яратилган имкониятдан биринчи навбатда шундай фуқаролар фойдаланиб, уйларини ўз номига расмийлаштиришди”, - дейилади хабарда.


Омон Мухтор. Ўйин (ҳикоя) | www.ziyouz.uz\nБош саҳифа Ўзбек насри онлайн антологиясиОмон Мухтор (1941-2013)Омон Мухтор. Ўйин (ҳикоя)\n— Кўриниши шунақалигига қарамай, у яхши одам бўлиши ҳам мумкин, — деди уй бекаси Холида ўйчан. Шунинг баробарида, у ўрнидан туриб, телевизорни ўчира қолди. — Одамни билиш қийин. Айниқса, телевизорга қараб, менимча, бир нима деб бўлмаса керак. Жисмоний камчиликни кўриб, инсоннинг қалби қандайлигига баҳо бериб бўлмайди. Умуман ташқи кўриниш алдамчи… — Тўғри гапирдимми, дегандай Холида эрига кўзи остидан маъноли қараб қўйди.\n— Тўғри, — деди Қамбар бошини силкиб, — инсон қалбининг гўзаллиги жисмоний камчиликка қарамайди… Лекин нега одамни билиш қийин экан?! Арзимаган нарсалардан одам қанақалигини бемалол айтаверса бўлади…\n— Масалан, овозга қараб айтиш мумкин. Кийинишига караб. Кўчада юриш, оёқ олишига қараб…\n— Нега айтмас эканман? — деди Қамбар. — Хўўш… — У бирпас ўйланиб, сўзида давом этди: — Қайсидир йили Сирдарёга борганимиз. Катта группа. Ҳар хил кишилар. Орамизда файласуф бир домла ҳам бор. Шогирди билан… Қисқаси, шу домла… мен унинг файласуфлиги қайси даражада эканини билмайман-ку, лекин овқат тановул қилиши ўзига хос эди. Оғзидагини чайнаб-ютмай, қошиқни кўтараверади, лунжи сурнайчиларникига ўхшаб шишган, кўзларида шу қадар безовта бир мутелик акс этганки… таомнинг ҳурматини астойдил ўрнига қўяётгандекми ёки дейлик, олдидаги идишни биров тортиб олиб қўйишидан қўрқаётгандекми, таассурот қолдиради кишида… Мен биринчи танишган кунимиз домланинг шогирди билан гаплашишимга тўғри келди. «Домлангиз ёшликдан анча қийналиб ўсган. Шунақами?» дедим секин. «Шунақа бўлиши керак… ўзининг айтишига қараганда!» деб ғудранди шогирд. «У аёлманд, болалари кўп!» дедим куйиниб. «Ҳа, бир этак. Еттитами, саккизтами…», деди шогирд. «Уруш йиллари домла асирликка тушганми, шунга ўхшаган бир нарса бўлган…», деб пичирладим ўзимча. «Домла омадсизроқ одам!» деб, тасдиқлади шогирд. «Умуман, у мискин, умрида бировга зиёни тегмаган… Домла ишлаётган институт маъмуриятига ҳайронман, унинг дарс соатини кўпайтириб, унга сал имконият яратиб беришса нима қиларди!» дея асабийлашдим энди. «Домла талаб қилолмайди. Улар ўзлари билиб, бировга ғамхўрлик кўрсатишмайди!» деди шогирд. Кейин, менга тикилиб: «Сиз домлани яхши билар экансиз-да!» деди. Мен, ҳа, ҳа, биламан, деб қўя қолдим… Эртаси куними, индиними, тушлик пайтида домлага ортиқча эътибор бермай, бировга малол келмайдиган йўсинда: «Одамнинг овқатланишига қараб, унинг бутун таржимаи ҳолини айтиб бериш мумкин!» — деган гапни шунчаки ўртага ташладим. Даврадагилар бунга ишониб-ишонмай кулиб, таом тановул қилишга тутинишди. Лекин ўша куни таниқли бир раққоса менинг нақ рўпарамда ўтирарди. У менга маъноли кўз ташлаб қўйиб, шунақанги чиройли овқатландики, сўз билан ифодалаш қийин. Мен домлага кўнглим ачиб, қанчалик эзилган бўлсам, раққосани кузатиб, шунчалик завқим келди… Қисқаси, атрофга лоқайд-бепарво қарамасангиз, одамни билаверасиз. Қадим-қадимдан дастхатни кўриб, одамнинг феъл-атворини айтиш расм бўлган, бу энди анча машҳур соҳа. «Хатшунослик» деган фан ҳам бор…\n— Яшанг, иним! — деди ҳаяжонланиб Келдиев. — Раҳмат! — деди у негадир ҳаттоки ийиб. — Телевизорда-ку, жонли одам, мана, укамиз Маҳкамжон оддий суратга қараб, кимлигингизни айтаверади. Бу унга писта чақишдай гап. Қамбаржон айтмоқчи, бу ҳам илм…\n— Сиз унақа камтарлик қилманг. Мен ҳозир альбомни олиб чиқаман. Бир қотиб кулайлик, — деди Холида ўрнидан туриб.\n— Мен ўзим сизнинг ҳунарингизни кўрганман, Маҳкамжон. Шахсан! — деди Келдиев ҳам энди инжиб. — Альбомни бундай варақлаб, сиз бизни хурсанд қилишингизнинг кимга нима зиёни бор?! Аксинча, баҳс якунланади. Сиз эрка йигитсиз, албатта. Лекин ҳамма нарса эви билан-да…\n— Сизлар мендан бекорга хафа бўляпсизлар, — деди сал эзилиб Маҳкам. — Мен талабни бажо келтирмаганим эркадик, ноз-истиғно эмас. Фақат бу ишни ташлаганман, тўғриси. Бошқа шундай қилмайман, деб қасам ичганман…\n— Ҳар қандай хунар одамнинг бахтига яраса… ҳар бир ишни эплаган одам қилса!.. Мен эплолмай қолдим…\n— Йўқ, мен нотўғри гапирмайман. Анча йил фотография билан шуғулланганман, одамлар суратга тушаётганда ўзининг қандайлигани беихтиёр кўрсатиб қўяди, турли-туман кишиларни кўравериб, кўзим пишган. Умуман, бу оддий иш. Мен суратга қараб, тирик одамни, унинг аппарат оддида турган холатини тасаввур қиламан. Ҳолатдан феъл-атворга ўтилади…\n— Нима бўларди… Бир куни, ҳунар кўрсатаман, деб оғзим куйди. Шу, холос, — деди Маҳкам алланечук хижолат чеккан кўйда.\n— Мен бу воқеани ҳеч кимга айтмагандим. Лекин майли, орада ғашлик қолмасин учун сизларга гапириб бераман, — деди Маҳкам. — Келдиев домла кўрганлар, рост, мен ўз ишимда бир пайтлар устаси фаранг эдим. Мени давраларда ўтирғизиб, ўқ нишонга текканидан одамлар қотиб кулишарди. Мен ўзим ҳам завқланардим, чунки менинг назаримда бу қизиқ бир ўйин эди… Шундай юриб, бундан беш-олти йил бурун Шариф деган дўстим билан тасодифан унинг қариндошлариникига меҳмонга бориб қолдим. Шаҳар этагидаги бу боғ-ҳовлини олдин ҳам кўрганман, Шарифнинг қариндошлари — тоғаси, янгаси ёши ўттизга етиб эр қилмаган қизлари билан бирга туришади… Ўша куни уларникида нима муносабат бор эди — эслолмайман, бошқа нарса ёдимда — Шариф билан мендан бўлак яна анча-мунча киши йиғилган, ҳамманинг кайфияти кўтаринки эди… Хўп, айни ёз пайти, ҳовлида гангур-гунгур қилиб ўтириб, қаёқдан ҳам гап суратга бориб тақалди. Мен маҳмадоналигим тутиб, суратдан одам таниш мумкинлиги оғзимнинг бир четидан чиқиб кетди. Ҳозиргина сизлар қизиққанларингга ўхшаб, даврада кўпчилик чуғурлашга тушди. Ҳалиги — уй эгасининг қизи — Нафиса югуриб ичкаридан альбом кўтариб келди… Йўқ, у альбомни менинг қўлимга бермади, фақат уч-тўртта суратни олиб, кўзлари чақнаб муғамбирона кулганча, бундай гап қилди:\n— Биз бу одамларни яхши биламиз, сиз, менимча, танимайсиз… Мен қўлингизга биттадан сурат бераман, сиз биттадан фикрингизни айтиб турасиз, майлими?!\n— Айтаверайми? — дедим фолбинлардек қўр тўкиб. — Бу одам илк қарашда содда, самимий таассурот қолдиради. Катталар олдида одоб сақлайди, болаггарнинг бошини силайди. Унинг яна бир одати бор. Одамлар орасида ўзини жўмард, чапани йигитлардек кўрсатишни ёқтиради. Лекин у анойи эмас. Ўз манфаатини яхши билади, қолган ҳаммаси ниқоб. Керак бўлса, ўзини томдан ташлайди, сувдан қуруқ чиқади…\n— Бу йигит, романтик дейдими, ҳавойи хаёллар билан яшайди. Суратга қовоқ уйиб тушганига қарамай, кўча-кўйда кўрсангиз, юзи ёруғ, кўзлари порлаб юради. Эгни уринган, туфлиси кўпинча лойми, чанг… Яхши йигит. Ундан дуруст бир одам чиқарди-ку, елкасидан туртиб, ёрдам берадиган кишиси йўқ. Асосан, уйим-жойим деб югуриб-елгани билан, хотиндан унчалик ёлчимаган…\n— Бу анча мураккаб одам. Бир сўз билан баҳолаш қийин, — дедим жилмайиб. — Ақлли, чиройли, мағрур. Ўз ишида истеъдодли. Бундай йигитларни хотин-қизлар тез, баъзан бир кўришда ёқтиришади. Умуман, бу ҳам ёмон йигит эмас. Лекин жуда худбин. Ҳаммадан ҳам кўпроқ ўз-ўзини яхши кўради. Унинг ҳар қандай фидойилигини ҳам…\n— Раҳмат, Маҳкам ака, — деди Нафиса қўлимдан суратни олиб. У қўлидаги суратларни альбомга жойлаб, альбомни қўлтиғига қистирганча, шаҳд билан уйга йўналди.\nМен ҳам Шариф билан кўчага чиқиб, йўлга тушдик. Негадир қабиҳ бир иш қилган одамга ўхшаб, кўнглим ғаш, кир эди. Айни сонияда ўзимни худци бегона тилда гаплашадиган одамлар даврасидан қайтаётгандек ҳис этар, гангиб қолган эдим.\n— Сен қовун тушириб қўйдинг, оғайни, — ғудранди ёнимда миқ этмай келаётган Шариф. — Ахир, у Юсуф эди-ку…\n— Сен худбин деган йигит. Юсуф… Нафиса билан яқинда уларнинг тўйи бўлиши керак…\nШу йиллари кино соҳасидаги бир идорада ишлайман, беғам-бедард кайфиятда ишга бордим. Ҳар кунгидек қоғозларни стол устига уйиб ташлаб, ўз вазифамни бажара бошладим. Аммо…\n— Бир вақтлар йигитлар қизларни танлаб-топиб, харидорлик қилишган, — гапни узоқдан бошлади Аъзам ака. — Ҳозир бу иш қизларнинг гарданида, бировни топиб-маъқулласа — яхши, бўлмаса — юраверади. Йигитларнинг ғайрат кўрсатишидан умид кам. Ота-онага қийин… Мен буни айтишим ноқулай. Лекин Нафиса ёмон қиз эканидан уйда ўтиргани йўқ. Сиздан яширмайман, биз бировни ўзимиз топиб уни узатишни ҳам кўп ўйлаганмиз. Натижа чиқмаган… Бизнинг топганимиз унга ёқмайди, бўлмаса ёқтирганингни айт, деганимиз билан индамайди. Фақат яқинда мана шу Юсуф деган йигит…\n— Йўқ, айб сизда эмас, — деб кескин тўхтатди мени Аъзам ака. — Сиз албатта билмагансиз. Ундан ташқари, холис фикри учун бировдан хафа бўлиш аҳмоқ одамнинг иши… Мен бошқа нарса… Нафисага шу Юсуф ёқдими, розилик бериб, тўйга тараддуд кўраётган пайтимиз…\n— Эй, мен бари бир… — Ғудрандим виждон азобига ўхшаш ҳиссиётдан юрагим бурдаланган кўйда.\n— Сиз менинг гапимни эшитмаяпсиз, — деди ўпкаланиб Аъзам ака. — Мен сизга шунчаки илтимос билан… Нафисанинг бизга уйда оғирлиги тушмайди. Фарзандимиз, минг йил юрмайдими! Лекин дунёда лафз, обрў бор. Олди-бердиси бошланган тўйни шагша тўхтатса, одамлар олдида маломатга қатиш мумкин. Ноқулай…\n— Тегмайман деяпти. Ўзи топиб, ўзи энди қайсарлик қиляпти… Нафиса сизни ҳурмат килади. Сизга ишонади… Илтимос. Бизга ёрдам беринг. Қандай бўлмасин… Кўчамиз бошидаги касалхонани биларсиз, ёнида лаборатория. Нафиса ҳозир шу ерда ишлайди. Илтимос…\n— Ҳа, албатта… — Чайналдим сўз тополмай. Аслида, ёлғон бўлса ҳамки, яна нималардир дейишим, теграда бир оз айланиб, беозор суҳбатга рағбат туғилгач, секин-аста дардимни ёришим керак эди. Лекин журъатим етмадими, сабрим чидамадими, ҳар қалай, шу ондаёқ қўшиб қўйдим: — Сиз билан икки оғиз гаплашмоқчи эдим.\n— Биласизми, муҳаббат доим ҳам…\n— Қўйинг, Маҳкам ака… нима кераги бор, — деди Нафиса. — Мен ўзим унинг қанақалигини кўнглимда сезиб тургандим, фақат ифодалашга қийналаётгандим. Сиз кеча тўғрисини айтдингиз! — дафъатан менга у синчиков қаради. — Сизни ким юборди бу ерга?!\n— Эй, мен… юрагим… — деб алланарсаларни ғулдирадим. Нафисанинг кўзлари жиққа ёшга тўлди.\n— Майли, сиз ҳам шу ниятда экансиз… мен розиман, — деди у. — Бўлдими? Кетинг энди… — Нафиса менга тескари ўгирилиб, дераза олдида шамдек қотди.\nМен хонадан секин сирғалиб чиқиб кетдим…\n— Ҳа, тез орада уларнинг тўйи бўлиб ўтди, — сўзида давом этди Маҳкам. — Тўғри, Шариф билан дўстлигимиз бузилмаганига қарамай, мен тўйга борганим йўқ. Мени ҳеч ким айтгани ҳам йўқ… Ярим йилми, бир йилданми кейин, Шарифдан, оғайнинг нега кўринмай кетди, деб сўрашган экан, у мени қўймай судради. Ўша кундан бошлаб олдингидек Шариф билан Аъзам акаларникига баъзан кириб чиқадиган бўлдим. Хонадонда ҳеч ким мен фолбинлик қилган оқшомни, рўй берган кўнгилсизликни эслаб менга таънакор боқмади — улар самимий кишилар эди!.. Мен Юсуф билан танишдим, кўп ўтмай маълум даражада дўстлашиб ҳам қолдик. У жуда ёқимтой йигит эди. Мен уни кўриб, ҳатто, вақтида унга баҳо берганимда ҳақ эмас эканман, деган қарорга келдим… Назаримда, Юсуф билан Нафисанинг муносабати ҳам ҳавас қилгулик эди. Иккиси икки гул, биридан бири хушбўй… Шу тахлит орадан кунлар кечиб, ошқозони жароҳатланган Шариф касалхонага — бу ҳам бир тасодиф, қарангки, Нафиса ишлаган лаборатория ёнидага касалхонага тушиб даволанишига, мен ундан уч-тўрт марта хабар олишимга тўғри келиб қолди. Эски мўъжазгина бинога қайтиб бош суқишим етти ухлаб тушимга кирмаганди, аммо Шарифни кўргани бир борганимда беихтиёр ўша томонга ҳам ўтдим.\n— Мен бир нарсани ўйлайман, Маҳкам ака. Тушунмайман… Нега баъзи одамлар ҳақиқатни айтгандан кейин чекиниб, ўзларини панага олишга уринишади? Тарихда терисини шилиб, гулханга ташлашганда ҳам сўзидан қайтмаган кишилар бўлган экан. Нима учун ҳозир биров жазога тортилмаслигага қарамай, ҳаммамиз қўркиб турамиз? Менинг фикрим шу, дейиш наҳотки одамдан катта журъатни талаб қилса?!\n— Йўқ, мен умуман… билмоқчиман, — деди Нафиса.\n— Менимча, сиз бахтлисиз. Демак, бундай хаёлларнинг ҳеч қандай…\n— Мен албатта бахтлиман, — деди Нафиса. — Биз ҳаммамиз ҳам тўрт девор ичида ўзимизча бахтлимиз, — кулиб, негадир қўшиб қўйди у. — Бари бир, билишим керак. Мардлик етишмаганига бирон сабаб бордир-ку, дунёда…\n— Мавриди келса, ҳозир ҳам мардлик қилади одамлар. Ҳамма нарса шароитга боғлиқ, — деб ғудрандим, баҳс тугади, дегандек ўрнимдан туриб. — Ундан ташқари, бунақа масалани дабдурустдан муҳокама қилиб бўлар эканми? Уйдагиларни сўраб қўйинг…\nМен Нафиса борасида осойишталангандим, шу суҳбатдан кейин қайтиб ғашланиб қолдим…\n— Қисқаси, улар бирга яшаяптими, қандай яшаяпти, гапиринг, дўстим, —тўнғиллади Қамбар, — ҳар қалай, воқеанинг охирида нуқта бўлиши керак…\n— Тўғри, лекин… нима десам экан… охирини айтганимдан натижа чиқмайди, чунки бунга акл бовар қилмайди, — деди Маҳкам. — Қизларининг иродасига қарамай, ўз билганларича иш бичишганидан охир-оқибатда азобланибми, бошқа сабабданми, ҳарҳолда, уч йил ичида Аъзам ака билан хотини дунёдан ўтишди. Нафиса шаҳар этагидаги боғ-ҳовлида Юсуф билан ёлғиз қолди. Бирон йил ўтар-ўтмас, Нафисанинг ўзи ҳам бўғма касалига чалиниб, кўз юмди… Шундай қилиб, арзимаган давр ичида бутун хонадон барбод бўлди. Боғ ҳовли, йиллар давомида одамлар йиққан ашёлар, буюмлар, китоблар — ҳамма нарса Юсуфга буюрган экан, Юсуф эгаллаб олди. Лекин гап бунда эмас… Мен Нафисага тегишли маросим кунларида Юсуфни кузатиб, уни биринчи кўраётгандек, эс-ҳушим оғди. У Нафиса учун зўр бериб, намойишкорона изтироб чекар, аммо ҳаракатлари аниқ, қатъий, бир сўз билан Юсуф — ҳар қачонги ёқимтой йигит эди. Мен бу йигит Нафисани ҳеч қачон севмаганини ҳис этдим. Шу боисдандир, менга хонадоннинг бахтсизлиги оддий, табиий рўй берган кулфат бўлиб кўринса-да, аслида, бу ерда қандайдир яширин бир жиноят беркиниб ётгандек туюлди…\n— Ҳа, ўша ерда. Янги оиласи билан… Бошланишида айтганимдек, бу ҳаммаси беш-олти йил ичида содир бўлди…\n— Менимча, сиз баҳо бермаганда ҳам бутун воқеа шундай кечарди, — деди Холида. — Ҳаётда нималар бўлмайди…\n— Мен кетма-кет иккита хатога йўл қўйдим. Аввало, ҳунар кўрсатмаганим маъқул эди. Кейин, сўзимдан қайтмаслигим керак эди, албатта, — деди Маҳкам ўйчан. — Йўқ, мен ўша оқшом тилимни тишлаганимда, воқеа бошқа шаклга кириши ҳам мумкин эди. Нима учун?! Бундай манзарани тасаввур килинг… Юсуф худбин эди, тўғри. Лекин биз ҳеч қайсимиз фаришта эмасмиз, бировга эҳтиётсизлик билан баҳо бераверишни ким қўйибди бизга?! Аввал ўзингга боқ, деган гап бор. Ҳар ким бошкдларга даҳолик килишни эмас, ўз қусурларини йўқотишни ўйласа! Ахир, ҳар биримизда ўзимизга яраша қусур топилади. Хўп, аллабир файласуф, одам — суюқлик, қайси шишага солсангаз, шунга мос шаклга киради, деган экан. Айтмоқчиманки, Юсуф қайнотаси Аъзам аканинг хонадонида — эзгу кишилар орасида, Нафисанинг муҳаббати туфайли ўзгариб кетиши ҳам эҳтимол эди. Нафиса уни худбин деб билиб, худбинлигани эслатавериб, чексиз муҳаббат кутиб, қийнаб, бу йигитни ўзгариш ўрнига баттар худбинликка томон суриб юбормадимикан?! Буниси майли… Аъзам ака, хотини ўз куёвларининг ёмон жиҳатини билишмаса, тўйни тинч ўтказаверишса, балки дард-алам кўрмай юришаверармиди?! Нафисанинг ўзи ҳам ортиқча қийналмасмиди?! Ҳаттоки, улар шундай ўлиб кетишганида ҳам, ўлим бостириб келгунича, бу хонадондагилар боридан кўра анча бахтли яшашармиди?! Иккинчи хато… мен сўзимдан қайтмай, тўй бузилганидан бутун ҳаёт бузилгани ёмонроқ, деб ҳақиқатдан чекинмаганимда ҳам, воқеа бошқача кўчарди… Қайсарланаётган Нафисага мен мадад бўлардим, Аъзам ака, хотини мендан инжишгани ҳам, маломат ҳам ўтарди-кетарди. Нафиса, эҳтимол, янада кеч бўлса-да, бир куни ўз бахтини топарди. Балки, бундай бахтсизлик рўй бермас эди… Мен ўша боғ-ҳовлида кўпчилик тўпланган оқшом нега маҳмадоналик қилиб, сурат ҳақида сўзландим?! Юсуфнинг сурати қўлимга текканида, нохушликни сезатуриб, ўзимни нега тўхтатолмадим — бунга нима халал берди?! Кўп ўйлайман… Эрка, Юсуфга нисбатан кўпроқ худбин эканлигимдан беихтиёр шунга йўл қўймадиммикан?! Ёки ҳаммасига Нафисани ўзимча бир оз ёқтирганим сабаб бўлдими?! Айтиш қийин… Бўлган-бор воқеа шу… Ўзларинг билганларингча тушуниб олаверинглар…\n— Ҳа, намунча бирдан… Кўлингизга альбом тутқазмаймиз, қўрқманг, — деди Холида давранинг руҳини ўзгартиргаси келибми, ярим ҳазил, ярим чин оҳангда.\n— Гап қўрқишда эмас… Қачон шу воқеани эсласам, юрагим ўйнай бошлайди. Бир ерда ўтиролмай қоламан, — деди Маҳкам жиддий. У эшикка йўналиб, остонада тўхтади ва орқага ўгирилиб энди бедардми, киноялими илжайди. — Ҳамма айтганларимга ишондинглар-а? Ҳолбуки, тихирлик қилаверманглар, деб мен буни хозир тўқидим, — ғудранди негадир. — Бировнинг уйидаги альбомни бошқа одамлар кўришининг нима ҳожати бор?! — Маҳкам хонадан чиқиб кетди.\nДаврадагилар унинг изидан эшикка тикилиб, ҳеч нарсага тушунолмай анграйишди…\n← Аввалги Аввалги Ўткир Ҳошимов. Янга (ҳикоя)\nКейинги → Кейинги: Ғози Раҳмон. Ошиқ дунё (ҳикоя)